ועדת החינוך, התרבות והספורט, כנסת 23, פרוטוקול מספר 39, 2020-08-10 09:47

רם שפע: שלום חברי הכנסת, אני מתנצל על העיכוב.

רם שפע: אני מתנצל גם בפני מי שב-זום.

רם שפע: יש כאן עניין טכני שצריך להיסגר.

רם שפע: בוקר טוב לכולם.

רם שפע: בוקר טוב לשר החינוך יואב גלנט, בוקר טוב עמית אדרי, מנכ"ל משרד החינוך, בוקר טוב לכל חברי הכנסת הנכבדים שמכבדים אותנו בנוכחותם, בוקר טוב לכל מי שאתנו ב-זום.

רם שפע: אנחנו מתנצלים על העיכוב, אבל אתגרי הקורונה יש גם נהלים שהכנסת צריכה לעמוד בהם ואני שמח שפתרנו אותם והם מאחורינו.

רם שפע: אני פותח את ישיבת ועדת החינוך, התרבות והספורט.

רם שפע: על סדר היום היערכות לפתיחת שנת הלימודים תשפ"א.

רם שפע: אני אומר כמה אמירות כלליות על המצב ועל עוד כמה הקשרים לקראת פתיחת השנה ולאחר מכן שר החינוך יפתח וכמובן שאחר כך מאוד חשוב לנו, לחברי הכנסת, שהמשרד יוכל הציג את המתווה ואת האתגרים שעומדים לפניו.

רם שפע: רק אחר כך נפנה שאלות כי אחרת לא נצליח לנהל דיון ענייני.

רם שפע: בסוף התפקיד שלנו כאן הוא לעשות הכול כדי להוריד את מפלס הלחץ.

רם שפע: יש הרבה יותר מדי אנשים שהדיון הזה ובכלל פתיחת השנה קריטית עבורם כדי שננהל דיון ענייני.

רם שפע: אני רוצה לומר לשר גלנט.

רם שפע: אני שמח שאתה כאן.

רם שפע: אנחנו שמים מאחורינו את אירועי השבוע שעבר שהם פחות רלוונטיים.

רם שפע: העיקר שהדיון עכשיו מתקיים ואני בטוח שהוא יהיה מאוד אפקטיבי.

רם שפע: הרבה עיניים נשואות אלינו.

רם שפע: אני יודע שבשנה כל כך קריטית, כל צוות המשרד – ואמרנו את זה גם אנחנו בשבוע שעבר וודאי בכל מקום בו אני מדבר ואתם – עובד מאוד מאוד מאוד קשה ועושה לילות כימים כדי ששנת הלימודים תיפתח כסדרה.

רם שפע: זה ברור לכולנו.

רם שפע: זה ברור גם להורים, לתלמידים ולצוותי חינוך שפונים אלי עם הרבה מאוד טרדות.

רם שפע: כולם מבינים שתהיה שנה מאוד מאוד מאתגרת וקשה.

רם שפע: כמובן זה לא מוריד מהצורך לתת מענה לכל השאלות שיישאלו כאן ולשאלות שבוודאי יישאלו בהמשך.

רם שפע: גם בדיון שעבר אמרנו שברור שאין תשובות מושלמות לכל השאלות.

רם שפע: בכל שנת לימודים יש הרבה אתגרים, ודאי בשנה כזאת שבה הקורונה מאתגרת את כל העולם והיא מאתגרת גם את מערכת החינוך שלנו ומציבה סימני שאלה מאוד מאוד קשים.

רם שפע: אני חושב שמבחינתי המסר הכי חשוב לכל מי שמוטרד משנת הלימודים הוא שהוועדה יחד עם משרד החינוך וכמובן בהובלתו היישומית יעשו הכול כדי ששנת הלימודים תיפתח באופן הכי מיטבי שאפשר באתגר הזה והלחצים, אני מקווה שיפחתו במשך הימים ועוד סוגיות יקבלו מענה.

רם שפע: בדקה אני רוצה להתייחס לארבע העקרונות שבעיניי הם עקרונות משמעותיים וכמובן אחר כך ניתן לשר ולצוות המשרד לצלול לפרטים.

רם שפע: בשקף הזה אתם רואים ארבעה דברים מרכזיים שאני חושב שצריך להתייחס אליהם.

רם שפע: כמובן הפערים שעדיין קיימים במתווה.

רם שפע: המתווה בעיניי נותן מענה מצוין להמון סוגיות ועדיין כמובן יש דברים להתייחס אליהם.

רם שפע: כולנו רואים ומוטרדים, ואני יודע שגם אתה השר – דיברנו על זה אתמול – וגם כל חברי הכנסת, מאוד מאוד מוטרדים מהתוכניות שנסגרות חדשות לבקרים.

רם שפע: ראינו את תוכנית היל"ה, גם את הנוער בסיכון, גם את אנשי החינוך שעכשיו מוצאים את עצמם כחלק ממעגל האנשים שמחפשים עבודה, תוכניות קרב, שלבים ועוד שלל תוכניות שאני אפילו לא יכול למנות אותן.

רם שפע: ברור לי שכולנו נעשה הכול כדי לפתור את זה ואני מאוד מאוד מקווה שאתה יואב גלנט, יחד עם שר האוצר, יחד עם כולנו, נצליח למצוא את המשאבים הכלכליים כדי להחזיר את התוכניות האלה.

רם שפע: לי יהיה מאוד מאוד מאוד קשה להסתכל לציבור בעיניים, כשנפתח את שנת הלימודים בלי למצוא להן פתרון ואני מקווה מאוד – ונעשה הכול, אני בטוח שחברי הוועדה מסכימים אתי שנעשה הכול – שנחזיר את כל התוכניות שנסגרו לפעילות למרות האתגר התקציבי האדיר.

רם שפע: בנוסף יש לנו את סוגיית תשלומי ההורים – שגם על זה דיברנו – אבל לא ניכנס עכשיו לכל הסוגיה הזאת.

רם שפע: ביום רביעי בשעה 9:00 בבוקר אנחנו מקיימים דיון בסוגיית תשלומי ההורים ואנחנו באים לדיון פתוחים כדי להבין האם ואיך נכון לאשר את סעיפי תשלומי ההורים.

רם שפע: כמובן שיש סעיפים שנמצאים במחלוקת ואנחנו נדבר עליהם ביום רביעי.

רם שפע: הנקודה האחרונה.

רם שפע: ברור לי שכרגע עבור המשרד וגם באופן כללי עבור המדינה מאוד קשה להתעסק בפדגוגיה ובחינוך אבל בעיניי – וטובים ממני חושבים כך – אנחנו בשנה עם הזדמנות אדירה למהלכים פדגוגיים חינוכיים מאוד מאוד משמעותיים.

רם שפע: הקפסולות שהפכו להיות שגורות בפינו, הן בעצם למידה בקבוצות קטנות שזה חלומה של כל מערכת החינוך כבר עשרות שנים.

רם שפע: יש לנו הרבה הזדמנויות סביב מבחני הבגרות הפיזיים, יש לנו הזדמנות לעשות הערכה חלופית ועוד הרבה מאוד הרבה דברים שלא אכנס לכולם אבל אני חושב שקריטי לשים לב לזה.

רם שפע: כאן אני מסיים את דבריי.

רם שפע: שוב, תודה רבה לכל מי שהגיע.

רם שפע: שר החינוך יואב גלנט, בבקשה.

יואב גלנט: שלום ובוקר טוב לכם.

יואב גלנט: ראשית, אני שמח על שינוי הקו שאומר שוועדת החינוך מנסה לסייע ולא פוגעת במאמצים של משרד החינוך.

יואב גלנט: אני מקווה שהישיבה הזאת תיתן פתיחה מחודשת.

יואב גלנט: בסך הכול יש לנו משימה מאוד כבדה ואני רוצה לתאר אותה.

יואב גלנט: אנחנו נמצאים 22 ימים מפתיחת השנה.

יואב גלנט: אנחנו באנו לעדכן אתכם במצב התוכנית ובהתקדמות שלה.

יואב גלנט: למעשה יש לנו שלוש מטרות עיקריות.

יואב גלנט: הדבר הראשון, אנחנו צריכים לוודא שאנחנו שומרים על בריאותם של התלמידים.

יואב גלנט: הדבר השני, אנחנו צריכים להקנות להם חינוך.

יואב גלנט: הדבר השלישי, להקנות להם השכלה.

יואב גלנט: כל הדברים האלה אינם פשוטים כיוון שהם נערכים בשנה ייחודית.

יואב גלנט: למרות שהייתה לי בעבר תחושה שיש כאלה בוועדת החינוך שחושבים שאנחנו המצאנו את הקורונה - זה לא נכון.

יואב גלנט: זה לא אנחנו המצאנו אלא זה הגיע ממקומות אחרים ואנחנו מנסים להתגבר על העניין הזה בצורה הטובה ביותר האפשרית.

יואב גלנט: אני אומר כאן מראש, ואני אומר את זה עוד מספר פעמים, שהחינוך בשנה הזאת וההשכלה בשנה הזאת לא יהיו מושלמים ולא יהיו זהים לכל מה שהיינו רוצים לעשות בשנה רגילה.

יואב גלנט: מצד שני, אנחנו מחויבים לכל הילדים, יהודים וערבים, מכל רחבי הציבור, מכל השכבות, מכל הארץ ואת הקשיים אני מתכוון להשאיר למבוגרים ככל הניתן על מנת לאפשר לתלמידים כניסה חלקה.

יואב גלנט: כולכם יודעים, ואני חוזר ואומר, את מה שלטעמי צריך להיות מובן מאליו.

יואב גלנט: מערכת החינוך היא עוגן של יציבות במדינת ישראל.

יואב גלנט: היא יציבות לתלמיד, למורה, לגננת, למשפחה וגם לכלכלה הישראלית.

יואב גלנט: אני רוצה לתת לכם כמה נתונים.

יואב גלנט: כל יום שבו מערכתך החינוך מושבתת עולה למשק הישראלי כ-300 מיליון שקלים.

יואב גלנט: כשני מיליארד שקלים לשבוע, כ-100 מיליארד שקלים בשנה.

יואב גלנט: זאת אומרת שכל השקעה בעניין הזה היא השקעה חיונית.

יואב גלנט: אי אפשר לקיים את המשק הלאומי כשמערכת החינוך, ובמיוחד הגילים הצעירים עד כיתות ד' בוודאי, אינם לומדים.

יואב גלנט: האנשים המשמעותיים בנושא הזה הם קודם כל הגננות, המורים והמורות.

יואב גלנט: אני שמח שיפה בן דוד הצטרפה אלינו, היא מייצגת אותם ותאמינו לי שהיא מייצגת אותם בנאמנות רבה.

יואב גלנט: ישבנו אתמול עד שעה מאוחרת בלילה ושוחחנו, ולא פעם ראשונה בשבועות האחרונים.

יואב גלנט: רק בזכות העבודה המסורה מאוד של המורים והמורות, הגננים והגננות, המנהלים וכל הצוותים הבכירים - רק בזכות זה אנחנו מצליחים להתקדם ואני מקווה שגם נגיע לאן שאנחנו רוצים.

יואב גלנט: התוכנית שאנחנו מביאים קודם כל עוסקת בהפעלתה של מערכת החינוך מהסיבה הפשוטה שללא ההפעלה, גם הצד הפדגוגי איננו קיים.

יואב גלנט: זה ברור לגמרי שהקדימות היא להפעלה אבל החשיבות היא לפדגוגיה.

יואב גלנט: אנחנו לא עושים את ההפעלה לצורך אחר אבל לא ניתן בלעדיה ולכן בזמן הקרוב אנחנו נהיה מרוכזים בנושא הזה וכשנתחיל את השנה אנחנו נעדכן ונוסיף ונרחיב, או לקראת התחלת השנה.

יואב גלנט: , גם בנושאים האלה.

יואב גלנט: התוכנית הזו קיבלה הסכמה מלאה של כל חלקי ממשלת ישראל פה אחד.

יואב גלנט: זו תוכנית שהובאה על ידי משרד החינוך, האוצר והבריאות, בתיאום עם השותפים שלנו - או הייתי אומר תיאום ככל הניתן, גם עם השלטון המקומי וראשי הערים, גם עם הסתדרות המורים, גם עם ארגון המורים וגם עם ההורים.

יואב גלנט: יש דברים שאנחנו צריכים לשייף אבל בסך הכול אנחנו הולכים בנתיב ברור.

יואב גלנט: מה שחשוב לי, וכאן אני צריך את הסיוע של הכנסת, זה ליצור אמון מול הציבור ותחושה של שותפות כי יש הרבה מאוד גורמים שחושבים שיש להם סמכות אבל אחריות בוודאי אין להם והם יורים לתוך המערכת דברים, זורקים חצאי אמיתות ואומרים דברים לא אחראיים.

יואב גלנט: התוצאה של הדבר הזה היא זעזועים אבל אנחנו ממשיכים בקו שלנו והקו הוא התוכנית שאושרה והולכת להתבצע.

יואב גלנט: אין לנו מתכונת אחרת.

יואב גלנט: אני אעדכן גם אתכם וגם את הציבור על התקדמות התוכנית.

יואב גלנט: מה מאפיין את הדברים.

יואב גלנט: ראשית, זמן ההיערכות הוא זמן קצר.

יואב גלנט: אני מעריך שפתיחת שנת הלימודים תלווה בקשיים מבניים אוטומטים.

יואב גלנט: זה יקרה בכל דרך שלא נעשה את זה, במתכונת כזאת או אחרת.

יואב גלנט: אני חושב שאנחנו נצליח להתמודד עם הקשיים ונפתח את שנת הלימודים במתכונת שמיד אני, ואחרי המנכ"ל, נפרט.

יואב גלנט: אנחנו מדברים על 2.4 מיליון תלמידים.

מאיר כהן: סליחה אדוני השר שאני מפריע.

מאיר כהן: שנת הלימודים תיפתח ב-1 בספטמבר?

יואב גלנט: שנת הלימודים תיפתח ב-1 בספטמבר.

יואב גלנט: נקודה.

יואב גלנט: כל מי שאומר דברים אחרים, מנסה להרוויח תשומת לב תקשורתית על חשבון היציבות של התהליכים ועל חשבון זריית פניקה בציבור.

יואב גלנט: ממשלת ישראל החליטה וכל עוד הממשלה לא תשנה את החלטתה, זה מה שיהיה.

יואב גלנט: אם תהיה סיבה מיוחדת לשנות, הדבר הזה יובא לדיון.

יואב גלנט: הוא לא בסמכות אף אחד חוץ מהממשלה והממשלה בענייני חינוך מדברת דרך שר החינוך במקובל.

יואב גלנט: אנחנו מדברים על סדר גודל של 2.4 מיליון תלמידים מתוכם 530,000 ילדים בשלושת השכבות של הגן ועוד מיליון ו-870,000 מכיתה א' עד כיתה י"ב.

יואב גלנט: אני רוצה לציין שהגידול בעשור האחרון הוא 28 אחוזים.

יואב גלנט: זאת אומרת, צמיחה של כמעט שלושה אחוזים בשנה במספר הילדים.

יואב גלנט: זה דבר שלדעתי בעולם המערבי אין לו אח ורע.

יואב גלנט: מבחינת המגזרים.

יואב גלנט: המגזר היהודי הוא כ-76 אחוזים, המגזר הערבי כ-16 אחוזים ואם אני מפריד מתוכו את המגזר הבדואי, חמישה אחוזים והמגזר הדרוזי 1.4 אחוז.

יואב גלנט: מספר קטן מאוד של כ-1,000 של תלמידים צ'רקסים.

יואב גלנט: עובדי הוראה.

יואב גלנט: יש לנו כ-205,000.

יואב גלנט: מעל 200,000 מורים ו-5,200-5,000 מנהלים.

יואב גלנט: יש לנו 25,800 מוסדות חינוך, מתוכך 5.200 בתי ספר ו-20,600 גני ילדים.

יואב גלנט: יש לנו מעל 100,000 תלמידים בחינוך המיוחד, בערך חצי מהמספר הזה נמצא במוסדות חינוך מיוחד וחצי משולבים או בתוך כיתות בבית הספר או בתוך הכיתות עצמן.

יואב גלנט: העקרונות שקבענו.

יואב גלנט: שנת הלימודים – בהתאם לשאלה שנשאלתי כאן – תיפתח ב-1 בספטמבר, בתרחיש שאנחנו ראינו אותו, תרחיש מונע התפרצות.

יואב גלנט: כלומר, הסיכוי להתפרצות במצב הזה הוא הרבה יותר קטן, זה לא אומר שזה לא יקרה, והייחוד של התוכנית זה שהיא יכולה להמשיך לאורך כל השנה עם כמובן עליות ומורדות שתיכף נדבר עליהן אבל הן קשורות להפעלה.

יואב גלנט: הלמידה תהיה בשילוב של לימוד מרחוק ולמידה בחצאי כיתות.

יואב גלנט: יהיו פתרונות דיפרנציאליים בין רשויות, בין ישובים, בין מוסדות חינוך ובהתאם לצורכי המגזרים השונים.

יואב גלנט: כלומר, חוץ מהעיקרון שלא עולים על 18 תלמידים וכל היתר או לומדים בחצי השני או לומדים מרחוק, למעשה אנחנו מאפשרים לכל אחד לעשות דברים שהם קצת שונים ואנחנו מבינים שיש ייחוד ושונות בין האוכלוסיות.

יואב גלנט: בתוך התהליך השלם הזה, אוכלוסיות ייחודיות מקבלות מענה ייחודי ובמיוחד אני מדבר על החינוך המיוחד אבל גם על נוער בסיכון, גם על כפרי הנוער ועוד.

יואב גלנט: מסגרות החינוך יפעלו באופן קבוע למעט מצב של סגר.

יואב גלנט: כלומר, כל השנה אנחנו פועלים במתכונת הזאת אלא אם קורה אחד משני דברים.

יואב גלנט: האחד, נמצא חיסון או תרופה ופתרנו את בעיית קורונה ואני מאחל את זה לכולנו.

יואב גלנט: החלופה השנייה היא מצב שבו יש סגר כללי במשק.

יואב גלנט: זה לא אומר שבמקומות מסוימים לא תהיה פעולה ועל הנושא הזה אנחנו נרחיב לאחר שנקבל את ההחלטות הסופיות, גם אנחנו וגם ביחד עם משרד הבריאות.

יואב גלנט: ממשלת ישראל הקצתה 4.2 מיליארד שקלים לתוכנית.

יואב גלנט: אני מברך את ראש הממשלה, את שר האוצר ואת חברי הממשלה על הנושא הזה.

יואב גלנט: מבחינת המתווה, המנכ"ל יציג עכשיו ואנחנו נפיץ במהלך היום את המתווה המלא לפתיחת שנת הלימודים.

יואב גלנט: אני רוצה לציין את הדברים הבאים.

יואב גלנט: ילדי הגנים שישה ימים במוסדות החינוך ללא פיצול.

יואב גלנט: תלמידי כיתות א' ו-ב' ילמדו לפחות חמישה ימים בשבוע בימים א' עד ה' במוסדות החינוך ללא פיצול.

יואב גלנט: יש מקומות שזה יהיה יותר מהמספר הזה, קרי, שישה ימים.

יואב גלנט: תלמידי כיתות ג' ו-ד' ילמדו לפחות חמישה ימים בשבוע בימים א' עד ה' במוסדות החינוך.

יואב גלנט: כמו שאמרתי, לפחות.

יואב גלנט: הם יחולקו לשתי קבוצות בכל כיתה, עד 18 תלמידים בקבוצה.

יואב גלנט: זאת שכבת הגיל המשמעותית ביותר מבחינת השינוי שעשינו לה והם לומדים בחצאי כיתות.

יואב גלנט: תכף נסביר את זה.

יואב גלנט: חצאי הכיתות הם קבועים לאורך כל השנה.

יואב גלנט: כתוצאה מזה הכפלנו כוח אדם להוראה.

יואב גלנט: תלמידי כיתות ה' ו-ו', הם הראשונים שלומדים באופן משולב.

יואב גלנט: לפחות יומיים בשבוע במוסדות החינוך בחלוקה לקבוצות של עד 18 תלמידים ושלושה ימים בשבוע למידה מרחוק.

יואב גלנט: אנחנו נעשה מאמץ מיוחד לכיתות ה'-ו', בגלל הגיל הצעיר שלהם, לעשות תהליך בו הם ילמדו יותר מיומיים בשבוע בלמידה פרונטלית.

יואב גלנט: אנחנו מבינים את הערך הפדגוגי של זה ואנחנו מבינים את הערך המשקי של זה כתוצאה מזה שיש ילדים בגיל הזה שעדיין צריכים ליווי.

יואב גלנט: נעשה ככל שאנחנו יכולים.

יואב גלנט: המגבלה שלנו היא בעיקר מגבלת מקום במוסדות.

יואב גלנט: תלמידי כיתות ז' עד י"ב ילמדו באופן משולב.

יואב גלנט: לפחות יומיים בשבוע במוסדות החינוך בחלוקה של 18 תלמידים בקבוצה ובשאר הימים למידה מרחוק.

יואב גלנט: אם אתם שמים לב, התחלנו ונתנו עדיפות לגיל הצעיר על פני הגיל המבוגר.

יואב גלנט: לעניין הזה יש שתי סיבות.

יואב גלנט: האחת, הסיבה הפדגוגית.

יואב גלנט: ילד בכיתה א' שלא הצליח לסגור את הפערים ואת חומר הלימוד בעברית או בערבית או באנגלית או במתמטיקה, חשבון, וגורר את זה לכיתה ב' ואחר כך לכיתה ג', יסחוב את זה בפער הולך ומתרחב לשנים הבאות.

יואב גלנט: לכן צריך להשקיע בו את המרב על פני מישהו אחר.

יואב גלנט: במצב בו אנחנו נמצאים, אנחנו לא יכולים לעשות הכול.

יואב גלנט: הסיבה השנייה, פעולתם של ההורים או עבודתם של ההורים מותנית בכך שהתלמידים ילמדו.

יואב גלנט: עד כיתות ד', כולל, יש לנו כמעט מיליון וחצי תלמידים.

יואב גלנט: קצת פחות המשמעות של זה היא מיליון וחצי משפחות שתלויות בכך שיהיה פתרון מסודר ורגוע ואנחנו נותנים את הפתרון הזה לתלמידים הצעירים בשיטות שונות, כמו שציינו, על מנת שההורים ילכו לעבוד והמשק יוכל לעשות את מה שצריך כי בלי שההורים יעבדו, בסופו של עניין למדינה לא יהיה כסף לא לחינוך ולא לדברים חשובים אחרים.

יואב גלנט: אני מיד אעביר את זכות הדיבור למנכ"ל שיפרט את המתווה, את אורחות החיים לפי שכבות הגיל, את כל הצעדים של ההיערכות באופן פרטני, וגם לאנשי המשרד.

יואב גלנט: יש כאן הרבה נושאים מקצועיים.

יואב גלנט: באיזה שלב אנחנו נמצאים.

יואב גלנט: אנחנו סיימנו את תכנון התוכנית, תיאמנו את רובה עם השותפים שלנו, לא באופן מושלם עם כולם אבל זה נשאר כדברים שנמצאים בשוליים.

יואב גלנט: יש תקציב לתוכנית והיום הכנסת תצביע גם על התיקון שיאפשר, אני מקווה, את הזרמת הכסף כי אפשר לצאת עם קולות קוראים בלי כסף ולהתחיל לגייס מורים ולשלם להם אחר כך אבל אי אפשר לקנות מחשבים בלי הדבר הזה.

יואב גלנט: כבר ציינו שנקנה 144,000 אמצעי קצה, מחשבים וכן הלאה ואנחנו נחלק אותם כך שבאופן עקרוני מי שיש לו פחות, יקבל יותר.

יואב גלנט: זה התהליך ואנחנו נראה איך אנחנו עושים את זה.

יואב גלנט: החל מהשבוע הקרוב, למעשה התחלתי בעניין ואני ממשיך בו מחר, אנחנו עורכים סיורים ברשויות, בבתי הספר, במחוזות, יחד עם כל השותפים ומרכזים את האנשים ומתדרכים ומסבירים.

יואב גלנט: זה לא רק אני אלא זו קבוצה מורחבת של מנהלים, מפקחים, כל אחד במקום שלו.

יואב גלנט: מפיצים את מתווה ההיערכות ונעדכן אתכם בהמשך על התקדמות התוכנית.

יואב גלנט: אנחנו עדיין עובדים ונסכם בימים הקרובים שני דברים מרכזיים – האחד הוא שיטת ההפעלה, קרי, מתי פותחים ומתי סוגרים כאשר מתגלה אירוע ואנחנו נשתדל להגיע לרזולוציה המתאימה.

יואב גלנט: הדבר השני הוא המתווה הפדגוגי המדויק בהינתן הנתונים שנתתי.

יואב גלנט: אני חוזר על מה שאמרתי קודם לכן.

יואב גלנט: השנה הזאת לא תהיה שנה מושלמת, לא לכולם יהיו אמצעי קצה או שאם יהיו להם אמצעי קצה, לא תמיד יגיעו בזמן.

יואב גלנט: היעד שלנו, כבר ציינו אותו בעבר, להגיע ל-50 אחוזים מהרכש עד סוף ינואר.

יואב גלנט: התהליכים האלה לוקחים זמן.

יואב גלנט: אני מקווה שנצליח להקדים את זה, אבל זה היעד הראשון ובמהלך השנה נעשה את שאר הרכש.

יואב גלנט: זה כרוך בהרבה מאוד תשתיות, בתי ספר וכדומה.

יואב גלנט: את כל זה יפרט המנכ"ל ולאחר מכן הצוות.

יואב גלנט: אני כאן כדי לענות גם על שאלות.

יואב גלנט: תודה רבה.

רם שפע: תודה רבה.

רם שפע: בבקשה, עמית אדרי, מנכ"ל משרד החינוך.

עמית אדרי: בוקר טוב.

עמית אדרי: אני אפרט את מתווה ההפעלה ואת אורחות החיים, את הצרכים והמענים שגיבשנו להם וכפי שציין השר, המתווה הפדגוגי נמצא בגיבוש כרגע ויופץ בימים הקרובים.

עמית אדרי: מבחינת מתווה הפעולה.

עמית אדרי: בגני הילדים ובחינוך המיוחד הלמידה היא כבשגרה ללא פיצול, שישה ימים בשבוע במוסדות החינוך.

עמית אדרי: צהרונים, חמישה ימים בשבוע, כמובן בכפוף לאישור הממשלה.

עמית אדרי: בתוך המשאבים שיופנו לתוכנית יש את התוספת היחסית של כוח האדם על מנת לעמוד בקבוצות קבועות ובצוותים קבועים.

עמית אדרי: מסיכות.

עמית אדרי: ילדים לא יידרשו לעטות מסיכה.

עמית אדרי: הצהרת בריאות תחויב יום יום על ידי ההורים לכל ילד.

עמית אדרי: בכיתות א'-ב', כולל חטיבה צעירה וחינוך מיוחד, למידה כבשגרה ללא פיצול, לפחות חמישה ימים בשבוע, בימים א' עד ה' במוסדות החינוך ולפחות 25 שעות שבועיות.

עמית אדרי: החינוך המיוחד.

עמית אדרי: הלמידה תתקיים כבשגרה ללא פיצול במשך שישה ימים בשבוע.

עמית אדרי: צהרונים – כנ"ל.

עמית אדרי: בקבוצות קבועות ובצוותים קבועים, בכפוף לאישור הממשלה.

עמית אדרי: מסיכות.

עמית אדרי: גם כאן התלמידים לא יידרשו לעטות מסיכות אלא להביא הצהרת בריאות.

עמית אדרי: בכיתות ג' ו-ד', כולל חינוך מיוחד, הלמידה תתקיים בקבוצות קבועות של עד 18 תלמידים, לפחות חמישה ימים בשבוע בימים א' עד ה' ולפחות 25 שעות שבועיות.

עמית אדרי: כאן יש תוספת של כוח אדם, 12.5 שעות הוראה שבועיות ועוזרי חינוך.

עמית אדרי: חינוך מיוחד.

עמית אדרי: הלמידה תתקיים כבשגרה ללא פיצול ובמשך שישה ימים בשבוע.

עמית אדרי: תלמידי כיתות ד' יעטו מסיכות בשיעורים בלבד ואילו בהפסקות כיתות ג'-ד' יעטו מסיכות.

עמית אדרי: מבחינת שמירה על מרחק.

עמית אדרי: לאור הפיצול בשיעורים, כל תלמיד ישב בשולחן נפרד, בריחוק, ויביא הצהרת בריאות.

עמית אדרי: בכיתות ה'-ו', הלמידה תתקיים בקבוצות קבועות של עד 18 תלמידים, לפחות יומיים בשבוע פיזית במוסדות החינוך, לפחות תשע שעות שבועיות ולפחות שלושה ימים בשבוע בלמידה מרחוק.

עמית אדרי: כפי שציין השר, כאן ייעשה מאמץ מיוחד ללמוד יותר מיומיים במוסדות החינוך.

עמית אדרי: אנחנו כרגע בוחנים את כל האפשרויות בכל סוגי המוסדות שקיימים בארץ ולכך ייעשה מאמץ מיוחד.

עמית אדרי: החינוך המיוחד מתקיים כבשגרה ללא פיצול, שישה ימים בשבוע.

עמית אדרי: עטיית מסיכה גם בשיעורים וגם בהפסקות.

עמית אדרי: גם כאן בשיעורים כל תלמיד בשולחן נפרד ובריחוק.

עמית אדרי: הצהרת בריאות מחייבת.

סמי אבו שחאדה: אדוני יכול להוסיף עוד שני משפטים לגבי החינוך המיוחד?

סמי אבו שחאדה: זה אומר שהחינוך המיוחד חוזר לעבוד כרגיל?

סמי אבו שחאדה: כולו, כל החינוך המיוחד?

עמית אדרי: אני אסיים את המתווה ונרחיב של החינוך המיוחד.

עמית אדרי: כיתות ז' עד י"ב, הלמידה תתקיים בקבוצות קבועות של עד 18 תלמידים לפחות יומיים בשבוע במוסדות החינוך, לפחות 10 שעות שבועיות וביתר הימים למידה מרחוק.

עמית אדרי: מעבר בין קבוצות, מגמות וכיתה אורגנית – יתאפשר מעבר בין חמש קבוצות לכל היותר.

עמית אדרי: החינוך המיוחד כבשגרה.

עמית אדרי: עטיית מסיכה, בשיעורים ובהפסקות, שמירה על מרחק, כל תלמיד בשולחן נפרד והצהרת בריאות מחייבת.

עמית אדרי: בהקשר לאוכלוסיות הייחודיות.

עמית אדרי: לעולים יש תרגום המתווים ואורחות החיים ותיווך על ידי מגשרים וחונכים.

עמית אדרי: ילדי השילוב, למידה בשגרה במוסד במוקד החינוכי גם בעת סגירת המוסדות.

עמית אדרי: נוער בסיכון וכפרי הנוער לומדים כבשגרה גם בעת סגירת מוסדות לימוד.

עמית אדרי: בחינוך המיוחד לומדים כבשגרה גם בעת סגירת מוסדות.

עמית אדרי: אני מבקש מרחל אברמזון לעלות ב-זום ולהרחיב בעניין הזה.

רחל אברמזון: תודה.

רחל אברמזון: שלום לכולם.

רחל אברמזון: אני רוצה לדבר בתחילה על העקרונות המרכזיים שאנחנו מובילים.

רחל אברמזון: העקרונות המרכזיים, כפי שאמר גם השר וגם המנכ"ל, הם באמת שמירה על רצף חינוכי וטיפולי ולאפשר לילדים את מתן המענה החינוכי ככל שאפשר, גם כאשר השגרה מופרת.

רחל אברמזון: לכן הייתה החלטה גורפת שאנחנו מפעילים את מוסדות החינוך המיוחד באופן שהם פועלים בשגרה מה-1 בספטמבר וכמובן שאנחנו צועדים בכפוף לכל ההנחיות ולכל המגבלות או ההגבלות, אם יינתנו בהמשך, לכל תלמיד, גם במוסדות החינוך המיוחד וגם במסגרות החינוך הרגילות, כי אנחנו צריכים לשים לב שישנם גם ילדים שזכאים לשירותי חינוך מיוחדים בתוך מסגרות החינוך הרגילות.

רחל אברמזון: הם יגיעו ללמוד יחד עם חבריהם כשאנחנו בתוך בית הספר ובמוקדים החינוכיים שאנחנו נפתח בשיתוף עם הרשויות המקומיות, אנחנו נפעיל שם יום לימודים של שגרה שבו תלמיד יקבל גם את המענים הטיפוליים, גם את ההתייחסות להיבטים הרגשיים החברתיים וכל מה שאנחנו נצטרך ונידרש להנגיש להם.

רחל אברמזון: ברמה העקרונית אנחנו גם נתאים את המענה בהתאם לצרכים של התלמידים.

רחל אברמזון: תלמידים יגיעו לבתי הספר, יגיעו לגני הילדים, ילמדו כבשגרה אבל כנראה יהיו תלמידים שלא יוכלו להגיע.

רחל אברמזון: אותה אוכלוסייה שאנחנו נידרש לתת לה מענה ייחודי, נטפל בה גם בלמידה מרחוק, גם עם טיפול מרחוק וגם עם הנגשת ערכות ועזרים אל בתי התלמידים.

רחל אברמזון: יהיו מקומות בהם אם נידרש, אנחנו נבקש שייתנו את השירותים הרפואיים בהיוועצות.

רחל אברמזון: ישנם תלמידים במערכת החינוך שלנו שמקבלים בשגרה במוסדות החינוך טיפולים רפואיים בתוך בתי הספר.

רחל אברמזון: ככל שהילדים יגיעו לבתי הספר, הטיפול הזה יימשך.

רחל אברמזון: במידה ולא, ההיוועצות תהיה היוועצות מקוונת והשירות יינתן להורים בהיוועצות מקוונת על ידי רופאים, אחיות, מומחים, אותם אנשים שמלווים את התלמידים בשגרה.

רחל אברמזון: תלמידים חולים בביתם ימשיכו לקבל את השירות בבית.

רחל אברמזון: והיה ובגלל מגבלות כאלה ואחרות לא ניתן להגיע לבית התלמיד, השירות יינתן ויתוגבר בלמידה מרחוק.

רחל אברמזון: אנחנו ממשיכים את הרצף הטיפולי לאורך כל המסגרות, לאורך כל הגילים ובכל מה שאפשר יהיה להמשיך ככל שאנחנו יכולים להמשיך להפעיל אבל ההחלטה היא שמסגרות החינוך המיוחד פועלות ושגרת היום ושגרת הלימודים נשמרת כפי שהיא ביום יום.

רחל אברמזון: אם יש דברים שתבקשו להרחיב, אנחנו נשמח לתת מענה.

סונדוס סאלח: שאלה.

סונדוס סאלח: בקשר לטיפול הרגשי, ייעוץ, מה תפקיד היועצת במתווה הזה?

סונדוס סאלח: בגל הראשון היינו עדים לעלייה בשיעור האלימות בקרב תלמידים ששהו בבית, אלימות בתוך המשפחה.

סונדוס סאלח: האם יש מנגנון חדש להפעיל אותו כדי לפקח או לעקוב גם מבחינה רגשית אחרי תלמידים שנמצאים בבית?

עמית אדרי: סליחה, זה לא התחום של רחל.

עמית אדרי: נעלה את עינב שתוכל להשיב.

רם שפע: מחר אנחנו מקיימים כאן דיון ספציפי בנושא החינוך המיוחד.

רם שפע: גם בשבוע הבא יש לנו דיוני עומק כמעט בכל הנושאים, גם חינוך חרדי, גם חינוך בחברה הערבית, גם חינוך מיוחד, גם חינוך טכנולוגי ובסוף גם חינוך בלתי פורמלי.

רם שפע: תשאלו את השאלות, אין שום בעיה, אבל תדעו שאנחנו גם מייצרים העמקה מחר.

עמית אדרי: בכל מקרה, כשאני אסיים, עינב תתייחס לזה.

עמית אדרי: אני רוצה לעבור לצרכים המרכזיים להפעלת המערכת.

מיכל וונש: לפי שעוברים הלאה, בכל זאת שאלה לרחל.

מיכל וונש: בנוגע למה שעלה כאן.

מיכל וונש: אדוני היושב ראש, נגעת בזה.

מיכל וונש: 50,000 ילדים שמשולבים.

מיכל וונש: אנחנו כל פעם מדברים על המערכת הרגילה ועל המערכת של החינוך המיוחד ו-50,000 ילדים נופלים שם בין הכיסאות כפי שקרה בגל הראשון.

מיכל וונש: הילדים המשולבים.

מיכל וונש: אולי זו שאלה יותר לרחל כיוון שההיערכות של המערכות הרגילות, לא החינוך המיוחד, לא הדיון המיוחד, ואני הייתי מציעה לקיים דיון מיוחד בילדים המשולבים המיוחדים כיוון שלמשל אני מדברת עם עשרות הורים ואתמול נפגשתי עם קבוצה גדולה שלהם כאשר למשל ההתאמה ללימוד ב-זום לבת העיוורת לא בדיוק עבד כפי שאפשר לדמיין.

מיכל וונש: יש אתגר מאוד גדול ואני אשאל את רחל בנושא המשלבים והסייעות שצריכים להגיע עם הילד הביתה, לכל מקרה שלא יהיה, בנושא של 50,000 הילדים האלה.

מיכל וונש: חשוב שניתן על זה את הדעת.

רחל אברמזון: אני אומר שאנחנו נערכים לקבל את התלמידים המשולבים בתוך מסגרות החינוך.

רחל אברמזון: הסייעות יהיו והן יגיעו אל בתי הספר.

רחל אברמזון: הילדים יוכלו לקבל את המענה יחד אתם בתיווך מקרוב וכך גם להצטרף ללמידה.

רחל אברמזון: אנחנו כן פותחים מוקדים חינוכיים בתוך בתי הספר כדי לאפשר לתלמידים המשולבים להגיע ולהצטרף אל החברים שלהם מתוך מוסדות החינוך, ללמידה כמו כל אחד מהילדים.

סונדוס סאלח: ואם זה בכיתות ה' עד ו'?

מיכל וונש: הבעיה היא בימים שהם בבית.

רחל אברמזון: זה בכל שלבי הגיל.

רם שפע: לא רציתי לקטוע, אבל זה נראה לי נושא קריטי.

רם שפע: אחת השאלות הדרמטיות היא מה קורה כשהם בבית.

רם שפע: ברור שהמערכת תדע לתת מענה טוב כשהם בבית הספר, אבל כמעט אותם 50,000, האתגר שלהם שהם בבית.

רם שפע: השאלה איזה מענה ניתן להם.

רחל אברמזון: אני אדגיש שוב ואומר שגם הצוותים, אנחנו הכנו לכל צוותי החינוך מסמכי עקרונות שיסייעו בידם להנגיש את שירותי הלמידה מרחוק לתלמידים שלנו בהתאם למוגבלויות.

רחל אברמזון: אנחנו עובדים יחד עם אגף בכיר להכלה והשתלבות כדי להנגיש את הלמידה הזאת.

מיכל וונש: העניין הוא שהסייעת או המשלב חייבים להיות עם הילד.

רם שפע: אני מסכים אתכם שנשארו כאן שאלות פתוחות.

רם שפע: אני רוצה לחזור למנכ"ל ולאפשר לו להמשיך להציג את המתווה.

רם שפע: יש לנו מספיק זמן אחר כך ונוכל לחזור לשאלות האלה.

רם שפע: זה רשום גם אצלי ככותרת ראשונה.

עמית אדרי: אני מעריך שנרחיב בדבר.

רם שפע: בהחלט.

עמית אדרי: כפי שציינתי, החינוך המיוחד לומד כבשגרה בכיתות ה'-ו' וגם בכל השכבות.

עמית אדרי: ציינתי את זה במתווים ואני מבין שייוחד לזה דיון מיוחד.

סונדוס סאלח: אם כן, התלמידים המשולבים יגיעו לבית הספר?

מאיר כהן: מדובר על תלמידים משולבים ואתה לא יכול לתת להם שגרה.

מאיר כהן: ברגע שהם משולבים, הם חלק מתוך בית הספר.

רם שפע: אולי אני אסביר כדי לוודא שכולנו, גם הצופים, מבינים.

רם שפע: אנחנו כמובן מבדילים בין ילדי החינוך המיוחד שלומדים במסגרות של החינוך המיוחד כפי שגם הוצג במצגת, כ-50,000 תלמידים.

רם שפע: בנוסף יש כ-50,000 תלמידי חינוך מיוחד שמשולבים במסגרות החינוך הרגיל.

רם שפע: להם נדרש פתרון ייחודי.

רם שפע: גם ברור לי שרחל אברמזון מודעת לכך.

רם שפע: צריך לעשות את מרב המאמצים כי באמת אסור שהם ייפלו בין הכיסאות.

רם שפע: אני מזכיר לכולם שאנחנו גם כך בשנה שבה הרפורמה של החינוך המיוחד יוצאת לדרך עם הרבה מאוד אתגרים.

רם שפע: רחלי אורחת קבועה בוועדה ויודעת.

רם שפע: דנו רבות בנושא הזה.

עמית אדרי: אנחנו נרחיב בזה.

עמית אדרי: אני רוצה לגעת בארבעת הצרכים המרכזיים להפעלת המערכת.

עמית אדרי: סך הכול יש כאן 4.2 מיליארד שקלים.

עמית אדרי: הרכיב הראשון הוא מערכת חינוך דיגיטלית שתאפשר למידה מרחוק.

עמית אדרי: הרכיב השני הוא כוח אדם.

עמית אדרי: הרכיב השלישי הוא מיגון והיגיינה והרכיב הרביעי הוא אותה תמיכה באוכלוסיות מיוחדות.

עמית אדרי: בהקשר ללמידה מרחוק.

עמית אדרי: הכוונה להצטייד ב-144,000 מחשבים וחבילות גלישה לתלמידים.

עמית אדרי: אנחנו נמצאים ממש בחלק האחרון של העבודה בעניין הזה.

עמית אדרי: התקציב יאושר היום.

וליד טאהא: אדוני, זה החוסר בחברה הערבית או החוסר ברמה הארצית?

עמית אדרי: זה החוסר ברמה הארצית כולל את החברה הערבית.

אוסאמה סעדי: זה התקציב שמובא היום לאישור?

עמית אדרי: נכון.

אוסאמה סעדי: ה-1.7 למערכת החינוך?

עמית אדרי: 4.2 מיליארד.

אוסאמה סעדי: זה עולה היום.

עמית אדרי: כן.

עמית אדרי: אספקת 64,000 טלפונים במגזר החרדי.

עמית אדרי: מבחינת למידה מרחוק, אנחנו נתקשב 1,600 בתי ספר שהיום אינם מתוקשבים.

עמית אדרי: תקשוב בתי הספר.

עמית אדרי: נסמיך רכזי תקשוב ונניח תשתית אינטרנט עם פס רחב כולל חבילת גלישה.

עמית אדרי: ב-1,900 בתי הספר ומוסדות החינוך בהם קיימות תשתיות, נשפר ונשדרג ונוסיף מחשוב, מקרנים ואמצעי שמע.

עמית אדרי: היעד בנושא הזה הוא עד לסוף ינואר 2021.

עמית אדרי: עוד כמה דקות נעלה את ראש מינהל התקשוב ונציג את זה בצורה מפורטת.

עמית אדרי: אני רוצה לגעת בנושא התוכן של למידה מרחוק.

עמית אדרי: מימון של תוכנות ניהול וחדרים וירטואליים במסגרת המשאבים.

עמית אדרי: פיתוח תוכן פדגוגי חדשני עם המשרד לדיגיטל.

עמית אדרי: מפתחים בימים אלה וכן מיוחד לכיתות ה'-ו' שייקח את התוכן הדיגיטלי שנעשה כאן בתקופה האחרונה ויהפוך אותו למערכי שיעור מותאמים להעברה מרחוק בדגש על כיתות ה'-ו'.

עמית אדרי: אולפני שידור, מאגר הקלטות לאומי, אקדמיה ברשת, פיתוח לימוד עצמאי והנגשה של קורסים דיגיטליים.

עמית אדרי: בתוך זה למידה מרחוק עם הכשרות.

עמית אדרי: יצאנו כבר בהכשרות ונרשמו קרוב ל-2,000 ותוך יומיים קיבלנו דרישה לעוד 10,000.

עמית אדרי: פתחנו והרחבנו הכשרות ללמידה מרחוק, שימוש בפלטפורמות דיגיטליות, דיגיטליות במקצועות הלימוד, הכשרות בתחום ההיבטים הרגשי והחברתי ולכל העניין הזה יהיו מוקדים טלפונים למנהלים ולעובדי הוראה על מנת לתמוך.

עמית אדרי: אני מבקש בעניין הזה להעלות את עופר רימון, ראש מינהל התקשוב, להרחבה ולפרטים.

עופר רימון: שלום לכולם.

עופר רימון: אני חושב שמה שהשר והמנכ"ל הציגו כאן, ברור לכל מי שעוסק בנושא דיגיטל, למידה חדשנית, למידה שמותאמת למאה ה-21, שיש בשורה שהרבה שנים לא שמענו אותה.

עופר רימון: נתחיל מהתשתית.

עופר רימון: המטרה היא שעד סוף השנה כל בתי הספר במדינת ישראל יהיו מתוקשבים.

עופר רימון: זה אומר כל הכיתות מתוקשרות, שאינטרנט מגיע בפס רחב לבתי הספר, סיב אופטי ומשם מגיע עד לכיתות.

עופר רימון: בנוסף יש לנו גם את כל הנושא של אמצעי קצה לתלמידים שידם אינה משגת.

עופר רימון: זאת אומרת, מבחינתנו זו התוכנית האידיאלית.

יוסף ג'בארין: סוף השנה הנוכחית, 2020, או סוף שנת הלימודים.

יוסף ג'בארין: דיברת על יעד ואמרת סוף השנה.

יוסף ג'בארין: סוף השנה הזו, 2020, או סוף שנת הלימודים הבאה?

עופר רימון: עד סוף שנת הלימודים הזאת אנחנו רוצים להשלים את המבצע וננסה לעשות את זה כמה שיותר מוקדם.

עופר רימון: אני רוצה שתבינו שמה שהשר והמנכ"ל מציגים כאן, זה משהו שבשנה אחת הוא שווה ליותר ממה שאנחנו עשינו ב-10 השנים האחרונות.

עופר רימון: זה סדר הגודל.

קריאה: זו מציאות חדשה.

עופר רימון: הגורם האנושי.

עופר רימון: אנחנו מדברים על כך שבכל בית ספר במדינת ישראל יהיה רכז תקשוב.

עופר רימון: כל בית ספר מודרך.

עופר רימון: בכל בית ספר השתלמות בית ספרית והמנכ"ל התייחס לזה.

עופר רימון: אנחנו מדברים על 3,600 השתלמויות.

עופר רימון: כל צוותי הניהול יעברו השתלמות וזה עוד 3,00 השתלמויות.

עופר רימון: מעבר לזה, אנחנו מדברים על אספקה של תשתיות למידה סינכרוניות וא-סינכרוניות לכל בתי הספר וגם תוכנות ניהול מתקדמות לכל בית ספר כי אנחנו גם מדברים, לא רק על הצד הפדגוגי, אלא גם על הצד הניהולי, על ניהול אפקטיבי מבוסס נתונים.

עופר רימון: מעבר לזה, תוכן דיגיטלי.

עופר רימון: גם בזה נגע המנכ"ל.

עופר רימון: כל בית ספר, תהיה לו חבילת תוכן וספקי תוכן.

עופר רימון: מעבר לזה, פורטל פדגוגי עם 20,000 פריטי הוראה ואנחנו מקבלים כאן תקציב מאוד גדול להעשיר את הפורטל הפדגוגי.

עופר רימון: היעד שלנו הוא להגיע ל-30,000 פריטי הוראה.

עופר רימון: לזה נוסיף את כל מערכת השידורים שהמנכ"ל דיבר עליה, לעטוף אותה בעטיפה פדגוגית בכל שידור.

עופר רימון: יש לנו מערך שידורים מגן ועד כיתה י"ב בעברית ובערבית שמכסים את כל תוכנית הלימודים הישראלית.

עופר רימון: הרצאות מעוררות השראה בלייב, שיעורים פרטיים בחינם ברשת, קורסים ללמידה עצמית.

עופר רימון: אם נוסיף לזה גם את הגזר החרדי – והשר והמנכ"ל לא אפשרו לנו לצאת עם התוכנית בלי המגזר החרדי – הרי שכאן יש לנו אמצעי קצה מותאמים למגזר החרדי, גם תשתיות ללמידה סינכרונית וא-סינכרונית, גם פורטל פדגוגי מותאם למגזר החרדי, גם הדרכה ועוד דברים.

עופר רימון: לסיכום אני אומר שיש כאן תוכנית שבאמת שנים לא נראתה כמוה במדינת ישראל וחובת ההוכחה היא כמובן עלינו.

יוסף ג'בארין: כבוד יושב ראש הוועדה, כפי שאתה יודע נושא של למידה מרחוק הוא נושא מאוד בעייתי וקשה בחברה הערבית.

יוסף ג'בארין: כמו שיש דיון על החינוך החרדי ועל החינוך המיוחד, אני מבקש שנקבע בהקדם מועד לדיון גם על החינוך הערבי.

יוסף ג'בארין: אם זה כבר קבוע, אולי תודיע.

רם שפע: כמובן שהוא קבוע.

רם שפע: ביום שני יש דיון.

רם שפע: היו לנו שתי אופציות, דיון על החברה החרדית ועל החברה הערבית.

רם שפע: כמו שאתה מכיר אותי, אין שום סיכוי שהדיון על החברה הערבית לא יתקיים.

עופר כסיף: אני מקווה שברור מה שכתבתי לך.

רם שפע: ברור.

רם שפע: הכול בסדר.

עמית אדרי: אני עובר לנושא כוח אדם.

עמית אדרי: בבקשה להחזיר את המצגת.

עמית אדרי: בנושא כוח אדם מדובר ב-13,000 משרות, מתוכן כ-6,500 משרות מורים ו-6,500 עוזרי חינוך.

עמית אדרי: אני מבקש לציין שבעבודה משותפת עם שירות התעסוקה קיבלנו בימים האחרונים פניות – שכרגע נמצאות בשלבי מיון – מ-6,750 בעלי תעודות הוראה שמבקשים להצטרף לתוכנית ונמצאים ממדש בימים אלה בשלבי מיון.

תהלה פרידמן: רק ליסודי או גם לחטיבה?

עמית אדרי: מבחינת מיגון והיגיינה.

עמית אדרי: בכל בית ספר יהיו מדי חום ותגבור מאוד משמעותי של מערך הניקיון השוטף.

עמית אדרי: בכל כיתה תהיה עמדת היגיינה, יהיו אמצעים לניקוי משטחים, מסיכות חד פעמיות לעובדי ההוראה ובמרחבי בית הספר יוצב גם שילוט וגם הסברה כדי להנהיג התנהגות בריאה והסברה בתוך שטיח מוסדות החינוך.

תהלה פרידמן: מה שאמרת לגבי עובדי ההוראה, זה רק ליסודי או גם לחטיבה?

עמית אדרי: זה רק לפיצול בתוך היסודי וגם זה לאו דווקא עובדי הוראה פיזית.

עמית אדרי: חלק יהיה בהרחבת משרות.

עמית אדרי: יש כאן מנגנון שלם שכרגע מתבצע לעניין הזה.

תהלה פרידמן: אבל רק לצעירים.

עמית אדרי: נכון.

יואב גלנט: אין סיבה להרחיב למישהו אחר.

יואב גלנט: התהליך הוא תהליך שלכל אחד יש את אותה שיטת הוראה למעט אלה שמפוצלים לשניים בקבוצות של 18.

יואב גלנט: שם אנחנו מכפילים את סגל ההוראה.

יואב גלנט: בשאר המקומות המורה מלמד או מרחוק או מקרוב.

יואב גלנט: יהיה סיוע מסוים מתוך הגמישויות.

יואב גלנט: שאנחנו הכנסנו 2.6 מיליארד שקלים, בערך 1.5 מיליארד שקלים מזה, זה למורים.

יואב גלנט: זה כסף גדול שלא קיבלנו הרבה שנים.

יואב גלנט: בתוך התהליך הזה יהיו גמישויות ומנהלי בתי הספר ישתמשו בזה.

עמית אדרי: יוכלו לארגן את בית הספר בהתאמה.

עמית אדרי: מענים לאוכלוסיות מיוחדות, זה הרכיב האחרון שאני תייחס אליו.

עמית אדרי: כאן יש תוכניות לחיזוק החוסן של התלמידים בתוך כיתות הלימוד, דגש על קליטה וליווי של תלמידים המצויים במעברים בכתות א', ז' ו-י' וגם על תלמידים חדשים שנקלטו בבית הספר.

עמית אדרי: הכשרה של צוותי חינוך ועבודה רגשית עם התלמידים, מקוון ופיזי.

עמית אדרי: מענים על ידי מומחים, מענים טיפוליים על פי הצורך.

עמית אדרי: , גם פיזי וגם מקוון, על ידי פסיכולוגים.

עמית אדרי: תוכניות מותאמות לצרכים של האוכלוסיות במגזרים השונים וגם לתלמידים עם צרכים מיוחדים.

עמית אדרי: ליווי הורים בהדרכות מקצועיות כדי לחזק את חוסנם ויכולתם לתמוך בילדים וקו פתוח לתלמידים, להורים ולצוותי חינוך שיאויש על ידי אנשי מקצוע של השירות הפסיכולוגי הייעוצי, לליווי, לתמיכה ולמענק למצוקות.

עמית אדרי: כאן אני מבקש מעינב לוק להרחיב.

עמית אדרי: מנהלת השירות הפסיכולוגי הייעוצי.

עינב לוק: בוקר טוב.

עינב לוק: אני רוצה להרחיב ולומר שבאמת השירות הפסיכולוגי הייעוצי של משרד החינוך נערך לשנה מורכבת בה אנחנו צפויים לתת מענים רגשיים וטיפוליים לילדים, לצוותי חינוך ולהורים.

עינב לוק: בשלב הראשון אנחנו מכשירים גם יועצים וגם פסיכולוגים ובהמשך הם יכשירו את צוותי החינוך למתן מענים רגשיים, לשיח רגשי, לאיתור וזיהוי ילדים במצוקה וסיכון ולמתן מענים רגשיים וטיפוליים באופן פיזי ובאופן מקוון.

עינב לוק: חשוב לי לומר שבאמת זו הערכות מאוד מאוד משמעותית כי בתקופת הקורונה פסיכולוגים ויועצים החליפו את המענים שהם נתנו מאופן פיזי לאופן מקוון וזאת בהחלט היערכות מאוד מאוד משמעותית.

עינב לוק: אנחנו גם נערכים לאסוף ולאתר את הילדים שנמצאים בסיכון, לראות את ההיקפים ולתת מענים.

עינב לוק: חשוב לי לומר שהמענים שיינתנו על ידי השירות הפסיכולוגי ייעוצי יהיו קודם כל לתלמידים, להורים, לצוותי חינוך, לכל באי בית הספר וגם באופן פרקטי ואקטיבי.

עינב לוק: הכוונה היא שאנחנו נערכים למתן שיעורים בהיבטים של כישורי חיים, חוסן, חיזוק הרווחה הנפשית של התלמידים, חיזוק היחסים הבין-אישיים בתוך הכיתה.

עינב לוק: אנחנו היינו עדים לכך שילדים רבים חוו תחושות בדידות, מצוקה רגשית, חרדות שגם קשורות בחוויה האישית שלהם וגם חוויות משניות שקשורות בחוויה של המשפחה, של ההורים שנקלעו למצוקות.

עינב לוק: לכן ברור לנו שההיבטים שנצטרך לתת הם גם היבטים עם כלל התלמידים בכיתה באופן פרו-אקטיבי וגם מענה לילדים שאנחנו נאתר שהם במצוקה ובסיכון.

עינב לוק: חשוב לומר שכל היועצים וכל הפסיכולוגים נערכים לשנה הזו, יעברו הכשרות ובמקביל הם יכשירו את צוותי החינוך לקיים שיח רגשי באופן פיזי ובאופן מקוון ולאתר ולזהות ילדים במצוקה וסיכון.

רם שפע: שר החינוך רוצה להתייחס?

רם שפע: לסכם?

יואב גלנט: אני רוצה להודות לצוות המסור של משרד החינוך שעושה לילות כימים וכל יום במשרד ובמחוזות - אנחנו נפגשים באופן תדיר - ומפעיל את המערכת הזאת.

יואב גלנט: זה מגיע כמובן עד למנהלים ולמורים.

יואב גלנט: אני יודע שהם עושים מאמץ מיוחד, גם מעבר לנדרש מהם ולפעמים גם מעבר למה שהם מתוגמלים, פשוט כי חשוב להם שהדברים יעבדו.

יואב גלנט: זה נכון בכל המקומות, בכל המגזרים ואנחנו קשובים לעניין.

יואב גלנט: אם יש מסר אחד שאני מבקש להעביר אותו לציבור יותר מכל דבר אחר זה שמערכת החינוך היא המערכת הגדולה ביותר והעוגן המייצב של החברה בישראל.

יואב גלנט: זו מערכת שיש עליה קונצנזוס בין כל המגזרים כי כולם מבינים שצריך את החינוך.

יואב גלנט: לכן צריך מאמץ משותף על מנת שהתהליך הזה יקרה.

יואב גלנט: קחו בחשבון שהקשיים שיהיו אצלכם – וזה נכון לכל אדם ששומע אותנו, לכל מנהל, לכל מורה ולכל הורה – קיימים גם במקומות אחרים.

יואב גלנט: לכן לנוע קדימה.

יואב גלנט: אנחנו נתמוך בכם בכל דבר שאנחנו יכולים אבל חשוב ביותר לתת למערכת הזאת להתחיל לעבוד במועד וכמה שיותר מאורגן.

יואב גלנט: לא הכול יהיה מושלם אבל ננסה לסייע ולפתור.

יואב גלנט: לעניין הזה יש ערך.

יואב גלנט: ללא מערכת חינוך עובדת, אין משק בישראל, אין כלכלה ויש בעיות כבדות רבות אחרות שיידרדרו אליהן.

יואב גלנט: אם זה יתחיל לעבוד כראוי, כל התהליכים האחרים יסתדרו בתנועה, כפי שזה נקרא, בצורה הרבה יותר טובה.

יואב גלנט: לכן אני מודה לכל מי שמסייע לנו מכל הגופים ומכל המקומות.

יואב גלנט: תודה ליושב ראש הוועדה שהזמין אותנו.

רם שפע: תודה רבה.

רם שפע: אנחנו כמובן ממשיכים בדיון.

רם שפע: אני רוצה להודות לכם על העבודה הקשה.

רם שפע: אמרתי את זה גם בראשית הדיון.

רם שפע: זה בסדר גמור שיש עוד חורים ודברים שצריך לדאוג להם אבל ברור שאתם עושים הכול כדי שהשנה תיפתח כמו שצריך.

רם שפע: נראה לי שכל המורים והמורות בישראל היו שמחים שהתלמידים יהיו סבלניים כמו חברי הכנסת במהלך השעה האחרונה.

רם שפע: אני מברך את כולנו על הסבלנות ועל ההקשבה כי ברור לי שיש הרבה שאלות.

וליד טאהא: יש חברי כנסת שצריכים לצאת עכשיו לוועדות אחרות.

וליד טאהא: מה יעשו?

וליד טאהא: צריך להתחיל בהם.

רם שפע: אני אומר אמירה אחת ואחר כך נעבור לחברי הכנסת.

קטי קטרין שטרית: חברי כנסת שהם חברים בוועדה.

וליד טאהא: אני חבר בוועדה אבל גם חבר בוועדה אחרת.

קטי קטרין שטרית: לכן אני אומרת.

קטי קטרין שטרית: צריך לתת קדימות לחברי הוועדה.

רם שפע: אני רוצה לומר משפט אחד.

רם שפע: נראה שיש מענה להרבה מהדברים אבל הסיפור של למידה מרחוק למאות אלפי תלמידים מצריך מוכנות מאוד מאוד גבוהה של צוותי החינוך וההכשרות הן מאוד מאוד קריטיות.

רם שפע: בסוף הסיפור של המחשבים הוא דרמטי ביכולת של התלמידים האלה להצליח ללמוד.

רם שפע: אני מקווה מאוד שלא נמצא את עצמנו עם הרבה תלמידים שבזמן השיעור משחקים פורטנייט.

רם שפע: לשם כך צריך צוותי הוראה שיעשו הכול.

רם שפע: אני סומך על צוותי ההוראה, אלה אנשים הכי מדהימים וזו השליחות הכי גבוהה והכי חשובה במדינת ישראל.

רם שפע: חברי הכנסת.

רם שפע: אני יודע שכולכם רוצים לדבר.

רם שפע: גם יפה בן דוד הגיעה לכאן במיוחד כדי לדבר ומאוד חשוב כמובן שהשר ישמע את הדברים שלה.

רם שפע: אני מבקש בצורה מאוד אפקטיבית שכל אחד יאמר את המשפט או שני משפטים הכי קריטיים.

רם שפע: נעשה את זה בסבב אפקטיבי מה גם שיש עוד אנשים ב-זום שרוצים להתייחס.

תהלה פרידמן: שלוש דקות.

רם שפע: לא.

רם שפע: פחות.

רם שפע: שתי דקות לאחד.

תהלה פרידמן: קודם כל לומר תודה שבאתם ובהצלחה גדולה לך.

תהלה פרידמן: אתה חדש בתפקיד.

תהלה פרידמן: לקחת את אחד התפקידים הכי קשים שיש במדינת ישראל.

תהלה פרידמן: בהצלחה גדולה.

עמית אדרי: תודה רבה.

תהלה פרידמן: לא שמענו התייחסות לתוכניות שנסגרות ועל הפגיעה האנושה בפריפריה שנובעת מההחלטה שלא להעביר תקציב בשנת הלימודים 2021 ואני רוצה לבדוק עם שר החינוך האם הוא מתכוון להוביל את המאבק לטובת הדבר הזה כדי למנוע את הפגיעה הרחבה בציבור הישראלי, בדגש על הפריפריה.

תהלה פרידמן: הנושא השני הוא הסיפור של בני הנוער.

תהלה פרידמן: אנחנו כל הזמן עוברים על זה ואומרים שהם יהיו רק יומיים בשבוע.

תהלה פרידמן: אנחנו הולכים למציאות מסוכנת מאוד – אובדנות, בדידות, התמכרויות, הרבה דברים שיכולים לקרות מתוך הדבר הזה.

תהלה פרידמן: אני שואלת האם שוקלים למידה בטבע, למידה בחוץ, שימוש בהרבה מאוד אנשי ידיעת הארץ, מורי דרך שכרגע מובטלים.

תהלה פרידמן: למידה במקומות שהם לא בית ספר.

תהלה פרידמן: כל הדברים האלה, מהווים גם הזדמנויות פדגוגיות גדולות מאוד גדולות וגם יכולים לתת מענה למצוקה הגדולה של בני הנוער.

תהלה פרידמן: בקצה השני פעוטות.

תהלה פרידמן: לתת את הדעת על מתווה קליטה בגנים.

תהלה פרידמן: הרגע הזה שההורים מגיעים וזו סוגיה שההורים מאוד מודאגים ממנה.

תהלה פרידמן: הדבר האחרון שאני רוצה לומר.

תהלה פרידמן: יש כאן אתגר אדיר של גמישות ואמון.

תהלה פרידמן: זאת אומרת, מצד אחד לתת הרבה יותר כוח למנהלי בתי הספר ולרשויות המקומיות שיודעים מה לעשות אבל הרבה פעמים הם כבולים בתוך הנחיות בירוקרטיות.

תהלה פרידמן: הרבה יותר מידע.

תהלה פרידמן: כל הדיון הזה מורים כותבים לי מתי יהיה מתווה לבגרויות, מה קורה עם בגרויות החורף, מה קורה עם הסעות.

תהלה פרידמן: המון שאלות שיש לציבור.

יואב גלנט: אני מקווה ששמת לב למה שאמרתי.

יואב גלנט: אמרתי שאנחנו בימים הקרובים או בשבוע הקרוב נפרסם את המתווה הפדגוגי.

תהלה פרידמן: אני שואלת לגבי מורים ומנהלים, האם השיח אתם יהיה הרבה יותר צפוף ושהם יוכלו לקבל את המידע כי בגלים הקודמים ראינו מנהלים שמנחיתים עליהם כל הזמן דברים והם מקבלים את המידע דרך התקשורת והם האחרונים לקבל אותו.

תהלה פרידמן: זה גם חוסר כבוד למקצוע וגם יוצר משהו לא אפקטיבי.

יואב גלנט: להודיע למנהלים ולמורים ולהודיע לתקשורת, כשיש 200,000 מורים, כמו שאלת מבינה זה דומה.

יואב גלנט: כל מי שיושב כאן מבין שכאשר מדברים עם 200,000 אנשים או עם 10 מיליון, זה דומה.

יוראי להב-הרצנו: תודה רבה לשר החינוך ולמנכ"ל המשרד שהגיעו לכאן.

יוראי להב-הרצנו: בהצלחה במשימה הגדולה שמונחת על כתפיכם.

יוראי להב-הרצנו: אני רוצה להתייחס רק לנקודה אחת שאני מקווה שבגלל שהיא נעדרה מההצגה שלכם, לא הרמתם ידיים לגביה ואין שוויון נפש ביחס לתוכניות שנמצאות באופן אולי שגוי תדמיתית תחת הסעיף התוספתי.

יוראי להב-הרצנו: תוכנית קרב, תוכנית שלבים, תנועות וארגוני הנוער, תוכנית היל"ה.

יוראי להב-הרצנו: אמנם הם תחת הסעיף התוספתי אבל בשום פנים הם לא תוספת לחינוך.

יוראי להב-הרצנו: במקרים רבים הם ליבת החינוך וכרגע הם עומדים תחת סכנת ביטול.

יוראי להב-הרצנו: אתמול נתקלתי בדברים של טל גולדרט שהיא אימא של ילד שנמצא בתוכנית היל"ה, הוא ועוד 8,000 נערים ונערות מצאו בית בתוכנית הזאת ועכשיו הם עומדים לאבד אותו כאשר במקום הבית הזה יש רק את הרחוב.

יוראי להב-הרצנו: אני רוצה לשאול אתכם היכן מערכת החינוך ביחס לאותן תוכניות שכמו שאמרתי וכמו שחברת הכנסת פרידמן אמרה, מדובר בעמוד השדרה של החינוך בפריפריה, גם החברתית וגם הגיאוגרפית.

יוראי להב-הרצנו: אני מאוד מאוד מקווה, אדוני שר החינוך ואדוני מנכ"ל משרד החינוך, שלא מתייחסים לנושא בשוויון נפש.

יוראי להב-הרצנו: הוא עולה כאן בכל ישיבת ועדת החינוך ועדיין אין פתרון.

יוראי להב-הרצנו: אי אפשר להאשים את מלחמות התקציב הציניות שבין גנץ לנתניהו בכך שלא יהיו תוכניות כאלה במערכת החינוך שלנו, ודאי בעיצומו של משבר חברתי ובריאותי כל כך כבד.

יוראי להב-הרצנו: אתה שר החינוך וזאת האחריות שלך.

יוראי להב-הרצנו: זה קורה במשמרת שלך.

יוראי להב-הרצנו: אני רוצה להבין השר גלנט מה בכוונתך לעשות כדי להציל את אותן תוכניות חינוך נהדרות שמשפיעות על מאות אלפי תלמידים ועל אלפי אנשי הוראה שכרגע נמצאים בשלבים שונים של הליכי פיטורים.

יוראי להב-הרצנו: חשוב מאוד להציל את הדבר הזה.

יוראי להב-הרצנו: זה חלק בלתי נפרד מהחינוך וזה יושב אצלך.

יוראי להב-הרצנו: אני אשמח להבין למה זה לא הוצג כאן, האם הכוונה שבזה שזה לא הוצג כאן אין כוונה להמשיך עם התוכניות הללו במהלך שנת הלימודים הקרובה, ואם כן, מה בכוונתך לעשות כשיו כדי להציל את הדבר הזה.

יוראי להב-הרצנו: תודה רבה.

אימאן ח'טיב יאסין: עבודה מבורכת בהתארגנות למרות חוסר הוודאות.

אימאן ח'טיב יאסין: כל הזמן מגיעות אלינו פניות מהאוכלוסייה, גם מההורים וגם מבתי הספר.

אימאן ח'טיב יאסין: אני רוצה להתייחס לנקודה הראשונה אליה התייחס השר, והעלית את הנקודות בסדר נכון כשאמרת קודם כל בריאות, למידה והשכלה.

אימאן ח'טיב יאסין: אני מסתכלת על שני הדברים ביחד.

אימאן ח'טיב יאסין: למידה והשכלה, זה דבר אחד ושניהם חייבים לבוא ביחד ואי אפשר לוותר על אחד מהם.

אימאן ח'טיב יאסין: אבל אכן, קודם כל בריאות.

אימאן ח'טיב יאסין: בכל המתווה לא כל כך שמעתי – חוץ מהחלוקה של הכיתות – תוכנית איך לשמור על בריאות הילדים.

אימאן ח'טיב יאסין: הילדים יגיעו בלי מסיכות, הם יגיעו מהבתים שלהם, תהיה להם הצהרת בריאות אבל עדיין הנקודה בעיניי לפחות אין כל מענה איך אנחנו נוכל לשמור על הבריאות שלה וזה מאוד חשוב במיוחד אם אנחנו מדברים על הילדים הקטנים אין להם את האפשרות גם להביע וגם הם צריכים את המגע הישיר מהמטפלים, מהמורים והמורות, ובנוסף אי אפשר למנוע את המגע בין הילדים עצמם.

אימאן ח'טיב יאסין: אצל הילדים הקטנים יש יותר ויותר מגעים.

אימאן ח'טיב יאסין: אני לא אתייחס לכל הדברים האחרים.

אימאן ח'טיב יאסין: אני מקווה שבאמת בנושא הלמידה מרחוק – כיוון שזה נושא מאוד מאוד עקרוני, במיוחד בחברה הערבית, במיוחד בפריפריה החברתית של מדינת ישראל – שיימצא המענה גם מבחינת אמצעי הקצה, כולל בתוך זה התשתיות.

אימאן ח'טיב יאסין: גם כך בישובים הערביים התשתיות רעועות.

אימאן ח'טיב יאסין: אנחנו משלמים על מהירות של 100 ובסוף מקבלים 10 ויש מקומות בהם בכלל אין.

אימאן ח'טיב יאסין: אני מדברת על נצרת, על יפיע, לא על מקומות נידחים.

אימאן ח'טיב יאסין: גם לזה צריך לתת מענה.

מאיר כהן: אדוני השר, אני רוצה לברך אותך.

מאיר כהן: אדוני המנכ"ל.

מאיר כהן: אני שמח שאתם כאן ואני שמח שבאמת אחרי כמה ימים סוערים העסק הגיע לכדי פתרון.

מאיר כהן: אני מברך אותך, רם.

מאיר כהן: אני שמח שבסופו של דבר מקיימים את הישיבה הזאת שהיא חשובה מאין כמוה.

מאיר כהן: דווקא בגלל שאני בא ממערכת החינוך, אני רוצה להגיד כמה דברים.

מאיר כהן: אדוני השר והמנכ"ל, היו מאוד ברורים במתווה הפדגוגי לגבי בחינות הבגרות.

מאיר כהן: האמינו לי, לא יקרה שום דבר אם דעתכם תהיה מאוד מאוד פוסקת, לבוא ולהגיד שלשנה המאתגרת הזאת שתהיה, אנחנו מצמצמים את בחינות הבגרות.

מאיר כהן: אני אומר לך אדוני השר, תצמצם את בחינות הבגרות.

מאיר כהן: תבקש מהצוות הפדגוגי.

מאיר כהן: היות והילדים יושבים בבית לפחות שלושה ימים בשבוע, אפשר לעבור ללמידת חקר, אפשר לעשות דברים נהדרים.

מאיר כהן: זאת באמת הזדמנות, אדוני השר ואדוני המנכ"ל, תשמיעו את קולכם.

מאיר כהן: זה חשוב מאוד.

מאיר כהן: אני מאוד מעריך את מנהלי המקצועות והמפקחים אבל בסופו של דבר טוב שלעתים בא מישהו מבחוץ ואומר, חבר'ה, בואו נעשה את זה קצת אחרת.

מאיר כהן: זה לגבי בחינות הבגרות.

מאיר כהן: חשוב להתחיל עם זה כי זה בלגן גדול אצל התלמידים, אצל ההורים ובמיוחד אצל המורים שמגישים לבגרות.

מאיר כהן: החינוך המיוחד, להערתו של אדוני.

מאיר כהן: ההבדל בין הגדול בין החינוך המיוחד לילדים המשולבים, בשביל זה היה חוק החינוך המיוחד.

מאיר כהן: נמצאת רחל אברמזון שליוותה אותנו בחוק – ואגב, היא עושה עבודה מצוינת ואני חושב שכולם יסכימו אתי – התווכחנו אתה אבל בסופו של דבר היא נמצאת ומייצגת ויש לה הרבה מאוד תובנות.

מאיר כהן: בסיפור הזה חייבים – חייבים – לא לקבל כל החלטה שהמורים וועדי ההורים, יפה בן דוד ומנהלי ארגונים לא יהיו בתוך כל החלטה, גם היא רק לשנה הזאת.

מאיר כהן: הילדים האלה הם ילדים חשובים שנופלים בין הכיסאות.

מאיר כהן: אדוני, הסיפור של התוספתי.

מאיר כהן: חייבים לשנות את הטרמינולוגיה.

מאיר כהן: אדוני השר, אדוני המנכ"ל והיושב ראש, החבר'ה של היל"ה הם חבר'ה שעברו ועדת התמדה, אלה 6,000, 7,000 תלמידים שיצאו ממערכת החינוך והם לומדים בתוכניות לקידום נוער כאלה ואחרות.

מאיר כהן: חלקם שייכים לחסויות של משרד הרווחה.

מאיר כהן: אני ביקשתי לפחות משלושה שרי חינוך לשעבר לשנות - אדוני המנכ"ל, זה דבר שאתה תיגע בו אישית – את הטרמינולוגיה לגבי הילדים האלה.

מאיר כהן: זה לא שיש נשמה והם הנשמה היתרה.

מאיר כהן: הם הנשמה.

מאיר כהן: הם חלק מתוך מערכת החינוך.

מאיר כהן: לכן שום דבר שלא צריך לאיים עליהם ואם נלחמים על התקציב, בוודאי שצריך להחזיר את התקציב הזה ולהודיע לחבר'ה הטובים האלה שלא יחששו, יהיה להם מקום להיות בו.

מאיר כהן: סוברניות של מנהלים וראשי רשויות, שמעתי את זה מתהלה שדיברה על זה, נקודה כל כך חשובה.

מאיר כהן: מנהלי בתי הספר ומנהלות ומורים יודעים לעשות את העבודה ולפעמים הם עושים את העבודה טוב למרות שאנחנו מפריעים להם.

מאיר כהן: אני אומר שאם מנהל בית ספר עומד במתווה הכללי אבל יכול להגיד שבגלל שיש לו יותר חדרים, בגלל שיש לי יותר מורים, הוא רוצה להרחיב את המתווה, בוודאי ובוודאי שמשרד החינוך לא רק שלא צריך להתנגד אלא גם לברך.

יואב גלנט: כנראה לא הבהרתי את עצמי.

יואב גלנט: בכל מקום שרשום לפחות, הכוונה היא שמי שיעשה יותר, יקבל תמיכה.

יואב גלנט: ציינו את זה לאורך כל הדרך.

יואב גלנט: אנחנו עומדים על יומיים אבל אם מישהו יכול ללמד שלושה ימים מקרוב, אנחנו נתמוך אותו.

יואב גלנט: זה בתוך מרחבים לא מנוצלים בבית הספר או במקומות סמוכים.

יואב גלנט: יש בזה גם מגבלות אבל זה המצב ואנחנו במיוחד מעודדים את זה לכיתות ה' ו-ו' בהן אנחנו יודעים שיש צורך שהוא מעבר לרגיל ואין להם למידה בקבוצות.

יואב גלנט: לכן אנחנו משתדלים שהם יהיו יותר מיומיים.

יואב גלנט: גם כל היתר.

יואב גלנט: אתה בהחלט אומר דבר שאולי לא הבהרנו אותו מספיק נכון ואני מסכים אתך.

מאיר כהן: מצוין.

מאיר כהן: תודה.

מאיר כהן: הדבר האחרון בנושא של מורים.

מאיר כהן: יפה, אני מאוד מקווה שיש 6,000 מורים ועוד כ-6,000 אנשים שהם לא עם תעודות הוראה.

עופר כסיף: יש 12,000 מורים ערבים.

מאיר כהן: אני יודע.

מאיר כהן: אני מכיר את כל הסוגיה הזאת.

מאיר כהן: אני מאוד מקווה שאתם ערים לישובים מבוססים ולישובים מבוססים פחות, במיוחד בשאלה של המורים.

מאיר כהן: אני הייתי גם ראש עיר וגם מנהל בית ספר ואני יודע שבמקום מבוסס אתה גם יכול לקנות שעות ולהביא מורים.

מאיר כהן: אני מבקש, אדוני המנכ"ל, שבנושא של הפריפריה – אני גם שמעתי שגם אתה וגם השר מאוד רגישים - שתמשיכו בזה.

מאיר כהן: זה חשוב מאוד.

מאיר כהן: הדבר האחרון.

מאיר כהן: אם בעזרת השם אנחנו אכן נצליח בסוף השנה הזאת לצמצם את הפערים בנושא תקשוב, בנושא פריסה, בנושא ילדים שאין להם, אני חושב שזאת באמת תהיה הבשורה האמיתית.

מאיר כהן: כאחד שנלחם כל חייו על כל מחשב ועל כל כיתת מחשבים לפריפריה, אם אתם מצליחים לשים בזה 1.2 מיליארד שקלים ולפרוס תשתיות - תבוא עליכם הברכה.

מאיר כהן: תודה רבה.

רם שפע: אני רוצה שיובל ממחלקת המחקר של הכנסת ידייק בפרטים של החינוך המיוחד כי ככל הנראה עשינו כאן טעות במספרים.

רם שפע: אני רוצה שנדייק אותם.

יובל וורגן: מרכז המחקר והמידע של הכנסת.

יובל וורגן: חברי הכנסת התייחסו ומתייחסים לנושא החינוך המיוחד והשילוב.

יובל וורגן: בנקודה הזאת כנראה נפלה טעות הקלדה במצגת של המשרד.

יובל וורגן: יש כ-100,000 ילדים במסגרות החינוך המיוחד, בתי ספר וגנים וכיתות חינוך מיוחד בבתי ספר רגילים.

יובל וורגן: יש יותר ילדים, יותר מ-150,000 ילדים בשילוב.

יובל וורגן: סך הכול תחת האגף לחינוך מיוחד יש יותר מ-250,000 ילדים, רובם בשילוב ולא להיפך.

יובל וורגן: פשוט שתהיה התמונה המלאה בפני חברי הכנסת.

רם שפע: תודה.

רם שפע: נראה לי שיש הסכמה על הפרטים.

יוסף טייב: אני רוצה להודות לך מכובדי השר, אדוני המנכ"ל, ואני רוצה מכאן להביע את תודתי ואת הערכתי לכל הצוות.

יוסף טייב: אנחנו ראינו כאן פריסה מדויקת של המתווה.

יוסף טייב: ניכרת כאן עבודה יסודית ועל כך אנחנו מברכים אתכם.

יוסף טייב: יחד עם זאת, אני מזהה בעיות, לא הייתי אומר בעיות אלא אתגרים, במתווה הזה ואני רוצה להתייחס לשתי נקודות לתשומת לבכם.

יוסף טייב: אני חושב שכדאי להתעורר על הדברים האלה לפני שהתוכנית יוצאת לאור.

יוסף טייב: אני אקח כדוגמה את הנושא של חלוקה לכיתות והעברה של ילד פר שולחן כדי באמת לשמור על בריאותם של הילדים ושל צוות ההוראה.

יוסף טייב: בציבור החרדי, בכלל במוכשר, קיימת בעיה של כיתות שאינן עומדות בתקנים הרגילים, כפי שאנחנו רגילים לראות בבתי ספר בנויים בצורה נאותה וטובה, צפיפות נוראית.

יוסף טייב: אנחנו רואים את הצפיפות הזאת במשך כל השנה.

יוסף טייב: עכשיו האתגר הוא גדול יותר.

יוסף טייב: אנחנו מבקשים לחלק את הכיתות לשתיים ועם זה גם אם נחלק את הכיתות לשתיים - ואני יכול להזמין אתכם למקומות שונים – לא נקבל את המרחקים הנדרשים על פי הנחיות כדי לשמור על התלמידים ועל הצוות.

יוסף טייב: אני חושב שכדאי לשים על זה את הדעת ולראות איך אנחנו נותנים את המענה לזה בצורה טובה ויסודית.

יוסף טייב: הנקודה השנייה היא העולים.

יוסף טייב: אני מבין – והסבירו השר והמנכ"ל – שההנחיות ותרגום ההנחיות ייעשה על ידי המגשרים ועל ידי המחנכים עצמם.

יוסף טייב: הייתי מאוד מאוד מבקש שהמשרד יעקוב אחרי הדבר הזה ושאכן ההנחיות יתורגמו לכלל השפות ולכלל העולים.

יוסף טייב: לצורך העניין גם לעולים מצרפת.

יוסף טייב: אני רואה יותר ויותר בשאר המשרדים שההנחיות האלה לצערי לא מתורגמות.

יוסף טייב: גם במשרד החינוך לא מתורגמות והגשתי על זה שאילתה.

יוסף טייב: אני חושב שאנחנו באמת נמצאים זמן חירום והדבר הזה הוא הכרחי.

יוסף טייב: הדבר הנוסף הוא איך המשרד – וזו שאלה למנכ"ל ולצוות המקצועי – חושב לתת את המענה לאותם עולים ואנחנו מדברים על אלפי עולים ועל מאות עולים שמגיעים ממש עכשיו וצריכים להשתלב הן בקטע החברתי והן בקטע הלימודי והפדגוגי.

יוסף טייב: האם קיים איזשהו מתווה יסודי לקלוט את אלפי הילדים האלה למערכת החינוך בישראל?

יוסף טייב: מעבר לבעיות של השפה.

יוסף טייב: לא שמעתי כאן איזשהו מתווה, לפחות לא הצגתם אותו למרות שאני בטוח שהצוות המקצועי של המשרד עובד על זה ואני מאוד רוצה לקבל על זה איזושהי פריסה ותשומת לב בעניין.

יוסף טייב: תודה.

רם שפע: אני מבין שחבר הכנסת ווליד טאהא צריך לצאת לדיון אחר והרבה זמן הוא מבקש לדבר ולפנים משורת הדין אני מאפשר לו לדבר עכשיו אבל בקצרה כי יש הרבה חברי כנסת שגם הם ממהרים.

וליד טאהא: תודה רבה לך.

וליד טאהא: תודה רבה לחברים שאפשרו לי לדבר.

וליד טאהא: תודה כבוד השר ואדוני המנכ"ל.

וליד טאהא: סוף סוף יש לנו תוכנית ומתווה וצריך לברך על זה.

וליד טאהא: כל הזמן באנו בטענות על כך שאין תוכנית ואין מתווה, אבל עכשיו צריך לברך על כך שיש תוכנית ויש מתווה.

יואב גלנט: לא שאלתם.

יואב גלנט: הייתי אומר לכם.

וליד טאהא: לא היה לך.

וליד טאהא: רק עכשיו הבאת את זה.

וליד טאהא: אנחנו רוצים את התערבותך המיידית לתיקון ההחלטה לגבי היל"ה וכל התוכניות התוספתיות כי הילדים האלה שהחברים דיברו עליהם, כ-8,000 ילדים, המסגרת הזאת היא המפלט האחרון עבורם לאחר שנשרו.

וליד טאהא: אם המסגרות האלה לא יתקיימו, אין להם מקום זולת הרחוב ואנחנו גזרנו עליהם גזר דין מאוד מאוד קשה.

וליד טאהא: לכן צריך להתערב באופן מיידי כדי שהתוכניות האלה ימשיכו להתקיים ואתה, אדוני השר, אתה זה שיודע לקבל את ההחלטה על כך.

וליד טאהא: זה מאוד מוזר שתוכנית כזאת שצריכה להיות בליבת המערכת מקבלת את התקציבים שלה מהתקציבים התוספתיים.

וליד טאהא: זאת אומרת, בכל החלטה שיש לפגוע בתוספתי, התוכנית הזאת נפגעת ישירות.

וליד טאהא: אדוני השר, בשנת הלימודים שהסתיימה התלמיד הערבי היה הנפגע העיקרי בתקופת הקרונה.

וליד טאהא: הנתונים שיש לנו חברי הכנסת הערבים הם הרבה יותר גבוהים מהנתונים שיש למשרד לגבי חוסר באמצעי קצה.

וליד טאהא: יש לנו חוסרים אדירים באמצעי קצה.

וליד טאהא: יש לנו בעיות תשתיות של בתי ספר ותקשורת בבתי הספר שלא מאפשרים למידה מרחוק ולדעתי צריך להתאים, אדוני המנכ"ל, את התוכנית לחברה הערבית.

וליד טאהא: זה לא מודל אחד שצריך לדבר עליו כמשהו כללי אלא צריך לפרק את הנושא ולהתאים אותו לחברה הערבית.

וליד טאהא: אם לא נטפל בבעיות מהן סבל התלמיד הערבי בשנה שהסתיימה, התלמיד הערבי יהיה המפסיד העיקרי גם בשנה הבאה.

וליד טאהא: לכן צריך לעשות את זה מהר ככל האפשר.

וליד טאהא: תודה.

אוריאל בוסו: אדוני היושב ראש, קודם כל תודה על הדיון.

אוריאל בוסו: אדוני השר, המנכ"ל.

אוריאל בוסו: משום מה אני רואה שהנושא שאני באתי לדבר עליו, יש חברי ועדה שמטפלים בו, בנושא שנת הלימודים.

אוריאל בוסו: אנחנו מדברים על מחשבים, על פיצול כיתות אבל דווקא נושא לשמו הגעתי, כמי שמגיע מהרשויות המקומיות, אני רואה שהוא בקונצנזוס מכל הכיוונים – פרויקט היל"ה.

אוריאל בוסו: דיברו עליו ואני רוצה להתייחס אליו בפן אחר.

אוריאל בוסו: פרויקט היל"ה הוא השכלת יסוד לימודי השלמה לנערים, ל-8,000 נערים, מתוכם 2,000 נערים חרדים.

אוריאל בוסו: אדוני השר, אתה כמי שמגיע מהמערכת הצבאית צריך לזכור ששם תוכנית בה נותנים עידוד והדרכה והכוונה לגיוס אבל מעבר לכך, כאשר מדברים על תוכניות תוספתיות, צריך לזכור שפרויקט היל"ה הוא לא תוספת אלא הוא פרויקט לימודים והוא בית ספר לכל דבר.

אוריאל בוסו: זה הרבה יותר מבית ספר רגיל.

אוריאל בוסו: ילד בכיתה א', ב', ג', אפילו הבן שלי, יהיה בבית או משהו כזה, אנחנו נדע להתמודד אתו אבל הילד הנושר – ועכשיו יש נשירת יתר מהמסגרות, וגם כך מגיעים אלינו מהרווחה, ביקור סדיר, שירות המבחן - נקבל אותו בריבית דריבית.

אוריאל בוסו: 140 מיליון שקלים לפרויקט הזה, צריך להסתכל על זה כפיקוח נפש של ממש.

אוריאל בוסו: אני חושב שאנחנו נפסיד אם חלילה נסגור את התוכנית הזאת, גם בצד החרדי.

אוריאל בוסו: דיברו גם על המגזר הערבי אבל אני חושב שהפרויקט כולו כפרויקט, הוא פרויקט מציל חיים לכל דבר ואני מאוד מקווה שהשר והמנכ"ל ימצאו את התקציב המיוחד לנושא הזה ושהתקציב יוכנס כחלק משעות היסוד לכל תוכניות הלימודים של מדינת ישראל.

אוריאל בוסו: תודה.

רם שפע: תודה רבה.

רם שפע: חברת הכנסת קטי שטרית.

קריאה: היא נמצאת כאן קבוע.

רם שפע: נכון.

רם שפע: חברת ועדה קבועה וחרוצה.

יואב גלנט: חברת כנסת מצטיינת.

רם שפע: אני מפרגן.

אוסאמה סעדי: לא מפריעה לשר גלנט.

אוסאמה סעדי: זה בסדר.

קטי קטרין שטרית: הנה החברים שלי.

קטי קטרין שטרית: אתמול הייתי במגזר הערבי לפתור את הבעיות שהוא לא מצליח לפתור.

יואב גלנט: גם אוסאמה סעדי הוא חבר כנסת מצטיין.

קטי קטרין שטרית: נכון.

רם שפע: אוסאמה, כבר שעה וחצי הצלחנו לעשות כאן מעט מאוד פוליטיקה.

רם שפע: בינתיים אנחנו מתכוונים לשמור על זה.

קטי קטרין שטרית: אני מצטרפת לברכות לשר הנכנס ולמנכ"ל הנכנס.

קטי קטרין שטרית: תראה, עמית, אתה בסך הכול שבוע ימים במשרד וזה נראה כאילו אתה כבר חודשים ושנים שם.

קטי קטרין שטרית: יישר כוח.

קטי קטרין שטרית: לפחות ממה שראיתי, איזו עשייה נהדרת.

קטי קטרין שטרית: זה מלבב ויש תקווה שבאמת למשרד הזה הגיעו אנשים שבאמת באו לעבוד.

קטי קטרין שטרית: אני מאוד מאוד שמחה.

קטי קטרין שטרית: אני רוצה להצטרף לחברים שלי שלפני כן ציינו את התוכניות כמו לדוגמה קרב, היל"ה, החברה למתנ"סים, תוכנית אתגרים, זהירות בדרכים, כל התוכניות הנפלאות האלה שבעצם כרגע מתעכבות.

קטי קטרין שטרית: אני ישבתי גם עם השר גלנט וגם עם השר ישראל כץ ואני מצאתי אוזן קשבת ורצון טוב מאוד לפתור את בעיות שהן יותר בירוקרטיות ופחות חינוכיות.

סמי אבו שחאדה: את היית כאן בישיבה ויצאת לפתור את זה מיד.

קטי קטרין שטרית: יצאתי לפגיה עם השר כץ.

קטי קטרין שטרית: כן.

סמי אבו שחאדה: אני זוכר.

קטי קטרין שטרית: איזה יופי שאתה זוכר.

קטי קטרין שטרית: אני מודה לך.

קטי קטרין שטרית: תודה.

קריאה: אתה מפרגן לקטי?

קריאה: מה קרה?

קטי קטרין שטרית: כנראה המשיח בדרך.

רם שפע: אנחנו ממשיכים.

קריאה: תמיד ידעתם לפרגן לליכוד.

קריאה: זה בסדר.

רם שפע: חברי הכנסת של המשותפת ושל הליכוד, אני מאוד שמח לראות את שיתוף הפעולה כאן אבל בכל זאת ניתן לחברתה כנסת שטרית להמשיך.

קטי קטרין שטרית: שיתוף פעולה, אל תגזים.

קטי קטרין שטרית: כל פעם שמגיע שר חינוך, מתחילים עם הרפורמות.

קטי קטרין שטרית: אני מאוד שמחה שהשר גלנט קודם כל מטפל במה שקיים, וקיימים הרבה מאוד אתגרים.

קטי קטרין שטרית: כמי שמכהנת כיושבת ראש שדולת קידום המורה וההוראה בישראל, אני רוצה לומר שזו בעצם רפורמה הכי טובה שיכולה להיות.

קטי קטרין שטרית: אני בטוחה שאני מגיעה לאוזן קשבת, לשר, כי כן, יש רצון עז לטפח את עובדי ההוראה ואת ההוראה בישראל ולא להתרכז בכל מיני דברים פופוליסטיים שאחרים עשו, קודמך.

קטי קטרין שטרית: אני מאוד מאוד מודעת לרצון העז שלך להגיע למשרד הזה ולעשות את מה שצריך.

קטי קטרין שטרית: יש נושא אחד שבשנה שעברה הבטחתי לחברים לטפל בו ואני אשמח מאוד אם המשרד – שהבטיח זאת בעבר ואני בטוחה שזה גם יקרה עם השר הנוכחי – יטפל בנושא של החינוך המיוחד למוכר שאינו רשמי.

קטי קטרין שטרית: הייתה הבטחה של המשרד לטפל בזה ואני מאוד מקווה שבאמת זה יקרה.

קטי קטרין שטרית: ידידי היקר, יואב, אני מאחלת לך הצלחה.

קטי קטרין שטרית: אני יודעת שזה יקרה, אני יודעת שאתה תעשה את זה, אתה אדם שלחמת את מלחמות ישראל והבאת אותנו למצב של ביטחה ושלום ואני בטוחה שתמשיך לעשות את זה גם במשרד.

קטי קטרין שטרית: זה היה חסר.

קטי קטרין שטרית: המנהיגות שלך הייתה חסרה ואני בטוחה שתמלא את זה.

קטי קטרין שטרית: אני יודעת שתעשה את זה, אתה קשוב.

קטי קטרין שטרית: כל הכבוד.

יואב גלנט: תודה רבה.

יואב גלנט: לפעמים טוב לבוא לכנסת.

רם שפע: תמיד טוב לבוא לכנסת.

קטי קטרין שטרית: רק שתדע שאף פעם הוועדה לא הייתה כל כך נינוחה כמו היום.

קטי קטרין שטרית: אני בטוחה שזה מה שאתה משרה על כולנו.

עופר כסיף: כדאי לבוא בפעם הראשונה שמזמינים ולא לדחות.

קריאה: מתי הפריימריס?

רם שפע: חברים, אנחנו ממשיכים.

רם שפע: תודה רבה לך חברת הכנסת קטי שטרית.

יואב גלנט: אתה לא רוצה שאני אתייחס אליך כמו שמתייחסים אליך במפלגה שלך.

עופר כסיף: מה זה?

עופר כסיף: מה הוא אמר?

סמי אבו שחאדה: הוא אמר שאתה לא רוצה שהוא יתייחס אליך כמו שמתייחסים אליך במפלגה שלך.

עופר כסיף: הוא גם לא יודע על מה הוא מדבר אבל לא חשוב.

קטי קטרין שטרית: זה מפריע לו שהוא לא קרבי מדי היום.

קטי קטרין שטרית: זה מפריע לו שהכול נינוח.

רם שפע: הצלחנו להתאפק שעה וחצי.

רם שפע: אני יודע שזה לא היה פשוט אבל כל מי שצופה בנו מעריך את זה מאוד.

רם שפע: חבר הכנסת סובה, בבקשה.

רם שפע: שמח לראות אותך בוועדת החינוך.

יבגני סובה: תודה רבה אדוני היושב ראש.

יבגני סובה: תודה רבה אדוני השר.

יבגני סובה: המנכ"ל.

יבגני סובה: קודם כל, אני באמת רוצה לברך אותך ואת המנכ"ל.

יבגני סובה: אני רוצה להגיד שרק אנשים מנותקים מהעם או החייזרים מאחלים לכישלון שלך כי הצלחה שלך, היא עתיד ילדינו ולחלק מהאנשים אלה הנכדים שלהם שלומדים במערכת החינוך.

יבגני סובה: שיהיה לך ברור שכולנו רוצים שאתה תצליח כי החינוך הוא הדבר החשוב ביותר.

יבגני סובה: יחד עם זאת אני רוצה לשאול אותך כמה שאלות וועדת החינוך היא המקום לשאול שאלות את שר החינוך.

יבגני סובה: שאלה ראשונה.

יבגני סובה: האם אתם תיאמתם את כל המתווה הזה מול ארגון המורים או הסתדרות המורים?

יבגני סובה: יושבת כאן יפה בן דוד ותכף היא תתייחס לזה.

יבגני סובה: האם יש לכם דיבור עם רן ארז?

יבגני סובה: האם נפגשתם?

יבגני סובה: האם זה מקובל על ארגון המורים?

יבגני סובה: אתה יודע, הרבה פעמים אנחנו שומעים מצגות יפות ובסופו של דבר זה מסתיים באיומי שביתה.

יבגני סובה: שאלה שנייה.

יבגני סובה: אדוני השר, האם שקלת לדחות את פתיחת שנת הלימודים לאחר החגים?

יבגני סובה: זו אפשרות שהיא בהחלט ריאלית לאור התחלואה ובטח כשאנחנו מדברים אתך היום, ואפילו לא הגענו לאמצע אוגוסט, ואם התחלואה הזאת תמשיך להיות ברמה כפי שאנחנו רואים בשבועות האחרונים, השאלה אם אתה תשקול – אתה, הקבינט, משרד הבריאות, ממשלה – לדחות את פתיחת שנת הלימודים לאחר חגי תשרי.

יבגני סובה: שאלה שלישית.

יבגני סובה: אדוני השר, מה קורה לקבוצת מורים בסיכון?

יבגני סובה: אנחנו מודעים לכך שיש הרבה מורים שהם בקבוצת סיכון.

יבגני סובה: יש כאלה שעברו את הגיל, יש כאלה שיש להם מחלות כרוניות ועדיין הם במערכת החינוך ואתה לא יכול לזרוק מורה שהוא בקבוצת סיכון, אם זה ב-זום או לא ב-זום.

יבגני סובה: שאלה אחרונה.

יבגני סובה: דיבר כאן ידידי אוראל בוסו בכיתות ה'.

יבגני סובה: גם בתי היא בכיתה ה' ואני לא מדמיין אותה יושבת כל היום בבית.

יבגני סובה: אמנם בסוף השנה היא תהיה בת 10 אבל לפי המתווה הזה שלושה ימים היא תצטרך להיות בבית.

יבגני סובה: אני שואל אותך איפה עובר הגבול הזה שילד בן תשע יהיה למעשה חמישה ימים במסגרת הלימודית וילד בן 10 יהיה שלושה ימים בבית בלי ההורים, ובטח כאשר מדובר למשל במשפחות חד הוריות ואז זאת בכלל קטסטרופה.

יבגני סובה: השאלה אם יש לכם במשרד החינוך מענה לדבר הזה.

יבגני סובה: אולי כמו שנאמר כאן צריך לגייס אנשים שהם מובטלים, אולי לעשות קייטנות.

יבגני סובה: אני לא יודע ואני שואל אותך אם יש מענה לדבר הזה.

יבגני סובה: ושוב, אני באמת מאחל לך הצלחה מכל הלב.

יבגני סובה: אני חושב שחשוב שתשמע אותנו וגם חשוב שנשמע את התשובות שלך.

יבגני סובה: תודה רבה.

יוראי להב-הרצנו: אני מזכיר שחברת הכנסת פרומן מחכה.

רם שפע: אני יודע.

רם שפע: כתבתי לה.

אוסאמה סעדי: אני רוצה לשמוע את יפה בן דוד אבל פרגנתי לסונדוס סאלח שצריכה לצאת.

רם שפע: חברת הכנסת סונדוס סאלח, לאור המחווה של אוסאמה סעדי, אנחנו ניתן לך לדבר בקצרה ואחרי כן נעבור ליפה בן דוד ונמשיך.

סונדוס סאלח: תודה לחברי חבר הכנסת אוסאמה סעדי.

סונדוס סאלח: אני מאוד מעריכה.

סונדוס סאלח: קודם כל, ברכות על המתווה ועל העשייה ואני מאחלת לכם הצלחה רבה, כבוד השר וצוות המשרד, על התוכנית ומזעור הנזקים שנכפו על מערכת החינוך שהתגלה שהיא המערכת הכי פגיעה והיא משפיעה על כלל המערכות.

סונדוס סאלח: אני רוצה להפנות את תשומת לבכם לאוכלוסיות המורים והמורות, בעיקר המורות כי רוב האוכלוסייה הן מורות, שהן הראשונות והראשונים שנכנסו מתחת לאלונקה ונשאו בנטל כלכלי על מנת לעמוד במעבר הזה ללמידה הדיגיטלית.

סונדוס סאלח: אני דורשת להתייחס לתשלום חד פעמי בתחילת השנה, לשקול תשלום חד פעמי שיאפשר להם להצטייד בעזרים טכנולוגיים כמו מצלמה, עזרים דיגיטליים טכנולוגיים, הגדלת מהירותה אינטרנט בבתים שלהם.

סונדוס סאלח: הם נדרשים להתאים את עצמם עכשיו לצורך הלמידה מרחוק.

סונדוס סאלח: אני רוצה לשאול האם יש הכשרות מיוחדות לכך, כי ללמד דרך מסך זה שונה מאשר ללמד באופן פרונטלי בכיתה עצמה וזה דורש מיומנויות חדשות.

סונדוס סאלח: האם יש הכשרה בימים אלה לצוות ההוראה וצוות בתי הספר על מנת לבצע את המהלך הזה באופן מוצלח יותר.

סונדוס סאלח: שמענו על ההנחיות החדשות, על התוכניות ולמה חשוב לשמר את התלמידים ולדאוג לפתיחת השנה במועד.

סונדוס סאלח: אם לא נפתח את השנה במועד, זה יפגע בכל המשק אבל בתי הספר לא נולדו כדי לתחזק את המשק ולאפשר יציאה לעבודה.

סונדוס סאלח: הם פלטפורמה לחינוך, לשינוי במציאות, לשינוי דורות.

סונדוס סאלח: אני מזמינה את צוות המשרד לבנות חזון חדש לשותפות התלמידים בנטל הבריאותי והכלכלי באתגר שכולנו עומדים בו ולהראות להם שגם הם חלק ושותפים בשמירה על הבריאות של כולנו ולא שירגישו שהם רק מבצעים הנחיות חדשות.

סונדוס סאלח: להפך, הם מנהיגים בשנה הזאת וצריך לבנות שנת לימודים חדשה, מאתגרת וחווייתית לכולנו.

סונדוס סאלח: לגבי המתווה של כיתות ג' ו-ד'.

סונדוס סאלח: אמרת שמכיתות א' עד ה' אמרת ילמדו חמישה ימים ואני רוצה להביא לתשומת לבכם שיש בתי ספר בחברה הערבית יש בתי ספר שלא לומדים בימי א' ויש בתי ספר שלומדים בשבת.

סונדוס סאלח: לא למסגר אותם בתוך כיתות א' עד ה', כי זה במפורש בתוך תקנה וזה מסוכן כי זה יתפרש אחרת.

סונדוס סאלח: 13,000 משרות חסרות למשרד החינוך כדי להיות מותאם להנחיות החדשות וזה בדיוק אותו מספר של מורות מובטלות בחברה הערבית.

סונדוס סאלח: האם יש תוכנית מיוחדת לזרז את קליטתן של מורות מהחברה הערבית שהן מובטלות ומחפשות עבודה?

סונדוס סאלח: לגבי תוכנית היל"ה.

סונדוס סאלח: זה המקום להרחיב ולהגדיל את תוכנית היל"ה.

סונדוס סאלח: השכלה היא יסוד לימודי השלמה ולא לצמצם אותה ולסגור אותה כי אנחנו יודעים שאנחנו סוחבים פערים חינוכיים וחברתיים מתחילת השנה שעברה.

סונדוס סאלח: דווקא היל"ה בימים אלו, הצוות, התוכנית והתכנים שבהיל"ה יכולים להוות תוכנית מלווה, עוזרת וממזערת את הנזקים.

סונדוס סאלח: האם יש עדיפות מסוימת לחלוקת המחשוב ואמצעי קצה לפריפריה, לבתי הספר שהם מרוחקים מהטכנולוגיה או האם יש קריטריונים מסוימים או שמי שפגוע יותר, מקבל ראשון?

סונדוס סאלח: לספר את אמצעי הקצה עד תחילת ינואר, זה אומר שיכולים להיות בתי ספר שעד ינואר לא יקבלו אמצעים טכנולוגיים.

סונדוס סאלח: אנחנו יודעים שהסמסטר הראשון והחודשים האלה הם החודשים שמתנהלים באופן מלא בלמידה ממש כאשר לומדים הכי הרבה בתוך בתי הספר.

סונדוס סאלח: יש צורך להקדים את המועד הזה כמה שאתם יכולים.

סונדוס סאלח: זה מאוד דחוף וזה מאוד חשוב, במיוחד בבית הספר היסודי.

סונדוס סאלח: אנחנו שותפים לכם להביא להצלחתה של התוכנית הזו, בחינוך בכלל וקידום חינוך מיוחד איכותני.

סונדוס סאלח: תודה רבה לכם.

יואב גלנט: אני מניח שתצטרפו היום להצעה להעביר את התקציב המיוחד לעניין הזה.

אוסאמה סעדי: על זה שאלתי, אדוני השר.

יואב גלנט: אני שואל את חברת הכנסת כי היא אמרה שהם שותפים ואני מקווה מאוד שתחסכו לנו דיונים ליליים כי בלי כסף יהיה לי קשה להביא מחשבים וכל יום שאנחנו מתעכבים, זה פוגע גם בחברה הערבית.

יבגני סובה: מי מתנגד להעברת תקציב?

יוראי להב-הרצנו: יהיה תקציב של ארבעה מיליארד שקלים לסעיף התוספתי, לתוכנית היל"ה, קרב, תנועות הנוער?

יואב גלנט: אני הבטחתי שאני אענה בסוף, אם היושב ראש ייתן לי לענות.

יואב גלנט: אני לא מתכוון להתחמק.

יואב גלנט: אלה שני דברים שונים אבל אני אסביר את שניהם.

אוסאמה סעדי: גם אנחנו לא מתחמקים מהשאלה שלך ואני אזכיר לך וגם לחבריי חברי הכנסת שאנחנו כבר תמכנו פעמיים בתקציב המדינה, בניגוד לעמדה העקבית וההיסטורית שלנו.

אוסאמה סעדי: כאשר זה מגיע לתקציבים שהם לקורונה, למובטלים ולעובדים, אנחנו תומכים.

אוסאמה סעדי: גם בשבוע שעבר העברנו את ה-6.7 מיליארד שקלים, מענק לכל אזרח, והרשימה המשותפת תמכה והעברנו את זה.

יואב גלנט: אני שמח.

אוסאמה סעדי: תחכה ותראה.

אוסאמה סעדי: נגיד לך איך נצביע.

רם שפע: יישר כוח.

רם שפע: אוסאמה סעדי הצליח כהרגלו גם להגיד דברים משמעותיים וגם לא לתת לנו תשובה לגבי מה שהולך לקרות.

רם שפע: אני מברך אותך על כך.

אוסאמה סעדי: יש ישיבת סיעה.

אוסאמה סעדי: ואנחנו נקבל החלטה.

אוסאמה סעדי: יש לנו כיוון אבל נחליט בישיבת סיעה.

אוסאמה סעדי: השר רצה לדעת את הלו"ז שלו הלילה, כמה זמן ישב.

אוסאמה סעדי: לא הרבה.

אוסאמה סעדי: יש רמז.

יואב גלנט: אתה יודע שבזמן החופשי שיש לי אני הולך לאום אל פאחם ולטירה ולעוד מקומות.

יואב גלנט: אל תפריעו לי.

יואב גלנט: תנו לי לעבוד.

אוסאמה סעדי: אנחנו אתך.

אוסאמה סעדי: הולכים אתך.

רם שפע: תודה רבה.

רם שפע: אני מאוד רוצה לשמוע את יפה בן דוד.

רם שפע: כפי שאמר השר גלנט גם בתחילת הישיבה, היא מייצגת הרבה מאוד מורים, מורות וגננות ובתקופה מאוד משברית וקשה.

רם שפע: תודה שאת מגיעה לכאן.

רם שפע: אני מאוד מקווה שנצליח לראות כאן יום אחד בימינו אנו גם את רן ארז מגיע לדיוני הוועדה ומייצג ציבור ענק שהוא מייצג אותו.

רם שפע: תודה לך.

רם שפע: בבקשה.

יפה בן דוד: תודה גם לך יושב ראש הוועדה שהזמנת אותי.

יפה בן דוד: אני אתחיל דווקא בדברים הטובים ואחר כך לאט לאט נגיד היכן הבעיות ומה צריך לעשות.

יפה בן דוד: קודם כל, אני באמת רוצה להביע את תודתי לשר החינוך שבאמת נאבק על השלמת המשרות לכל אלה שעובדים בחלקיות משרה.

יפה בן דוד: כל הזמן אנחנו ביקשנו שקודם כל תושלם חלקיות המשרה.

יפה בן דוד: קרוב ל-40 אחוזים מעובדי הוראה שעובדים בחלקיות משרה.

יפה בן דוד: זו פעם ראשונה – האוצר כמובן תמיד מסרב – שאנחנו רואים שבאמת השר לקח את זה ונלחם על כך.

יפה בן דוד: קשה לי להאמין, לראות היום מישהו שלא מצביע עבור הכספים, 42 מיליארד שקלים, כי אחרת לא נוכל להתקדם.

יפה בן דוד: כולם מחכים עכשיו למתווה.

יפה בן דוד: יש עוד כמה דברים שצריך לתקן כדי שנוכל כבר להתחיל לעבוד.

יפה בן דוד: המנהלים והמורים מחכים.

יפה בן דוד: אנחנו עוד מעט פותחים את שנת הלימודים ועדיין כולם מחכים לראות מה יקרה.

יפה בן דוד: בלי התקציב כמובן אי אפשר להזיז שום דבר.

יפה בן דוד: אם כן, קודם משתמשים בכוח האיכותי שנמצא בשטח ומכיר היטב את ציבור התלמידים.

יפה בן דוד: גם בנושא של כל אמצעי הקצה וכל הזמן מדברים על כך שחסר וחסר והנה, מכניסים את זה וגם נותנים את המענה.

יפה בן דוד: תראו, בגדול אני רוצה לומר, כפי שאמרתי בישיבות ואני רוצה שוב לומר תודה.

יפה בן דוד: אני חושבת שהישיבות והפגישות – ואני יושבת גם עם השר וגם עם המנכ"ל יחד עם הצוותים שלנו – הרבה זמן לא ישבנו עם שר שרצה להקשיב ולשמוע.

יפה בן דוד: אני רוצה לומר שגם תוך כדי זה הוא לא רק מקשיב אלא גם יישם חלק מהדברים שביקשנו.

יפה בן דוד: לכן זה מאוד חשוב.

יפה בן דוד: בלי מנהלים, בלי גננות ובלי מורים, אין תוכנית שתצליח.

יפה בן דוד: הם ההון האנושי והם אלה שיניעו כל מתווה שיהיה.

יפה בן דוד: אנחנו גם אמרנו שחייבת להיות מסגרת אחידה לשעות לימוד לגבי כל בתי הספר.

יפה בן דוד: הגמישות הניהולית צריכה להיות בתוך המסגרת.

יפה בן דוד: זאת אומרת, המנהלים הם אלה שצריכים לקבוע את הגמישות הניהולית וצריך לתת להם את זה.

יפה בן דוד: שמעתי שכן רוצים לתת להם את זה.

יפה בן דוד: אני נמצאת כאן ואני רואה שכבר הפיצו שיתכן מאוד שכיתות ד' לא יפתחו את שנת הלימודים אלא אחרי החגים.

יפה בן דוד: זאת אומרת, אתה עוד לא יודע מה יקרה והנה כבר מפיצים דברים.

יפה בן דוד: חוסר הסנכרון הזה עם משרד הבריאות מביא אותי לכך שאני חייבת לומר משהו ואני אומר דבר קשה.

יפה בן דוד: אני חושבת ששם נרדמו בעמידה, ממש נרדמו בעמידה כי לא יכול להיות שלא יוציא מתווה של אורח חיים בריא.

יפה בן דוד: הרי איך יתחילו בכלל את הפתיחה?

יפה בן דוד: מתי יגיעו הילדים?

יפה בן דוד: אילו הנחיות?

יפה בן דוד: בעבר אמרו שעל שלושה דברים חייבים להקפיד ראשית, הנושא של עטיית מסיכה, שנית, מרחק של שני מטרים בין תלמיד לתלמיד, ושלישית, כל הנושא של הניקיון.

יפה בן דוד: מה אנחנו רואים היום?

יפה בן דוד: אנחנו רואים גנים וכיתות א' ו-ב' שמשרד הבריאות החליט שהם יהיו בכיתות מלאות.

יפה בן דוד: אנחנו רוצים לדעת איך מישהו חשב שבכיתה מלאה של 35 ילדים אפשר לשמור מרחק של שני מטרים.

יפה בן דוד: זאת אומרת, זו גזרה שהציבור שלא יכול לעמוד בה.

יפה בן דוד: זה גם לא אחראי לתת הנחיה כזאת כשיודעים מראש שאי אפשר ליישם אותה ובסופו של דבר כשאי אפשר יהיה ליישם, יאמרו כמו שאמרו בעבר: הנה, למה יש הדבקה?

יפה בן דוד: כי המורים אשמים והמנהלים אשמים כי הם לא שמעו להנחיות.

יפה בן דוד: דרך אגב, היה עוד דבר בין שלושת הדברים שאמרתי וזה הנושא של התצהיר של ההורים.

יפה בן דוד: אני חייבת לומר כאן משהו.

יפה בן דוד: לא כל ההורים מודדים חום.

יפה בן דוד: יש לא מעט הורים שחותמים על התצהיר הזה ואני אומרת שהוא תצהיר שקרי.

יפה בן דוד: כי כשהמורים או הגננות שואלות את הילדים האם מדדו לכם חום, הילדים אומרים לא.

יפה בן דוד: הילדים אומרים שלא מודדים להם חום.

יפה בן דוד: זאת אומרת, חותמים על תצהיר שמראש הוא תצהיר שקרי ומכניסים ילדים שיתכן מאוד שהם חולים.

יפה בן דוד: בנושא מדידת חום, מי ימדוד חום?

יפה בן דוד: פורסם משהו שאני הייתי לוקחת את זה, ואולי משרד הבריאות ומשרד החינוך ייקחו את זה וזה בנושא של התצהיר.

יפה בן דוד: מה עושים בשאר המדינות?

יפה בן דוד: לא שואלים אותם מדדתם חום או לא, אלא מה החום.

יפה בן דוד: אז אולי ההורה באמת יצטרך למדוד חום.

יפה בן דוד: אני שוב חוזרת ואומרת שהנושא הזה של ההנחיות, הן חייבות להיות ברורות.

יפה בן דוד: משרד הבריאות הוא זה שצריך לבוא ולהסביר גם לציבור ובעיקר לציבור עובדי ההוראה שהיום מאוד חושש.

יפה בן דוד: אני אומרת לכם שהמורים והגננות, מכיתות א' ו-ב', שם הכיתות מלאות, ובגני הילדים מאוד חוששים להגיע היום והם שואלים איך אומרים שאין הדבקות כשהם רואים שיש הדבקות.

יפה בן דוד: משרד הבריאות צריך גם לנמק את ההנחיות האלה ובוודאי הוא צריך להוציא מתווה כי בלי זה אי אפשר לפתוח את שנת הלימודים והם צריכים לעשות את זה מהר אבל עדיין לא עשו זאת.

יפה בן דוד: אני שוב חוזרת ואומרת שבסך הכול ברגע שתהיה מסגרת, תאשרו, תנו, תשחררו את מסגרת השעות כדי שהמנהלים יוכלו בה להתחיל להכין מערכות ולהתחיל לשבץ.

יפה בן דוד: אני אסיים במשהו לא כל כך נעים.

יפה בן דוד: אני לא רוצה לקלקל שמחות אבל אמרתי אתמול במשרד האוצר עת ישבנו עד מאוחר וזה בנוסף לדיון שקיימנו שבוע לפני כן.

יפה בן דוד: יש לנו שלושה דברים שאם אנחנו לא נסיים אותם לפני פתיחת שנת הלימודים, אני לצערי מחר כבר מכריזה סכסוך עבודה וזה על שלושה דברים.

יפה בן דוד: הנושא הראשון הוא הנושא של הפנסיה.

יפה בן דוד: עדיין יש מורים שיצאו לפנסיה והם מקבלים מקדמות וזה מעל תשע שנים.

יפה בן דוד: לא יכול להיות מצב כזה.

יפה בן דוד: בשום מקום בעולם לא קורה דבר כזה.

יפה בן דוד: בן אדם מסיים את העבודה שלו, יוצא לגמלאות והוא מקבל את הפנסיה שמגיעה לו.

יפה בן דוד: מיום כניסתי לתפקיד, כבר שלוש שנים פלוס, אני מתעסקת אך ורק בדבר הזה.

יפה בן דוד: היו הסכמות ועכשיו אנחנו בניסוחים.

יפה בן דוד: יש עוד ניסוחים אחרונים ואומרים לי לא לדאוג.

יפה בן דוד: לי כשאומרים לא לדאוג, אני דואגת.

יפה בן דוד: אני אפסיק לדאוג כשתהיה חתימה.

יפה בן דוד: הנושא השני הוא ימי מחלה.

יפה בן דוד: בפרט במצוקה הזאת, על כל יום מורידים 1-4.

יפה בן דוד: לא לכולם אבל עדיין יש נוסחה מוטעית שצריך לתקן אתה.

יפה בן דוד: הנושא השלישי הוא הנושא של מורים בסיכון.

יפה בן דוד: חברים, אם יש משהו שמדיר שינה – ואני חושבת שצריך להדיר שינה מעיני כולנו – אלה המורים בסיכון.

יפה בן דוד: אי אפשר לפתוח את שנת הלימודים אם לא יהיה פתרון לכל עובדי ההוראה שנמצאים בסיכון.

יפה בן דוד: לצערנו היה מקרה מאוד קשה שגננת נפטרה.

יבגני סובה: כמה מקרים כאלה יש לכם באחוזים?

יפה בן דוד: את האחוזים משרד החינוך צריך לדעת.

יפה בן דוד: כשאנחנו הקמנו מוקד קורונה, כי לא היה מענה ורצינו לבדוק, אנחנו ראינו בסביבות 1,500 עובדי הוראה.

יפה בן דוד: יתכן שיש יותר.

יפה בן דוד: קודם כל, מה צריך לעשות משרד הבריאות?

יפה בן דוד: משרד הבריאות צריך להוציא מתווה ברור שאומר מי בכלל נמצא בסיכון, מהו מצב סיכון, איזה גילים.

יפה בן דוד: את הדברים האלה משרד הבריאות לא עושה וכל עוד הוא לא עושה את זה, גם אי אפשר להתקדם.

יפה בן דוד: הדבר האחרון הוא הנושא של מכסות פרישה.

יפה בן דוד: אני שוב חוזרת ואומרת שיש הרבה מאוד מעובדי ההוראה שביקשו לפרוש.

יפה בן דוד: ברגע שיאשרו גם את המכסות, יהיה מענה, חלקי אמנם, לאלה שנמצאים במצבי סיכון ומצד שני יש גם עובדי הוראה שחוקים שהם אומרים, חברים, נתנו את תרומתנו הנכבדה למערכת החינוך, אחרי 35 שנים, 36, 34 שנים, תנו לנו לצאת, מיצינו אתל עצמנו במערכת, אנחנו שחוקים.

יפה בן דוד: המערכת לא רוצה אנשים שחוקים, בוודאי לא בתקופה כל כך קשה.

יפה בן דוד: לכן בואו ניתן מכסות פרישה גם לאלה שנמצאים בצבי סיכון, גם לאלה שנמצאים במצב של שחיקה.

יפה בן דוד: יש מנהלי בתי ספר שגם הם ביקשו וכולנו יודעים כמה עבודה קשה יש למנהלי בתי הספר ועדיין אפילו אין מכרזי ניהול כי מנהל בית ספר, עד שהוא לא מסיים, לא נותנים לו אישור פרישה והוא לא יכול לשחרר את בית הספר.

יפה בן דוד: לכן אני שוב חוזרת ואומרת שהנושא של משרד הבריאות הוא בנפשנו, הוא של כולנו.

יפה בן דוד: אני חוזרת ואומרת שלא יקרה מה שקרה בעבר.

יפה בן דוד: בעבר היו הרבה טעויות וצריך ללמוד מהטעויות האלה.

יפה בן דוד: עם כל הכבוד, אנחנו לא נאפשר למשרד הבריאות להוציא הנחיה ולומר לשמור על מרחק של שני מטרים כאשר אין שני מטרים.

יפה בן דוד: לא ניתן.

יפה בן דוד: לא נוכל לפתוח כי אנחנו לא מוכנים לקחת את האחריות הזאת.

יפה בן דוד: אני חייבת לומר שבנושא של החינוך המיוחד לא היה שיתוף פעולה אתנו, לא עדכנו אותנו, לא ישבו אתנו, לא אמרו מה הם רוצים לעשות ואת המתווה הזה, זאת פעם ראשונה שאני רואה אותו.

יפה בן דוד: אני רוצה גם לומר בנושא של עטיית מסיכות.

יפה בן דוד: כתבו שם שגם ילדי החינוך המיוחד יצטרכו לעטות מסיכה.

יפה בן דוד: יש בעיה עם זה.

יפה בן דוד: אני רוצה לומר לכם שיש ילדים שמתקשים לשים את המסיכה והם לא מוכנים לשים אותה.

יפה בן דוד: חייבים לטפל גם במוגנות של עובדי הוראה.

יפה בן דוד: זה מאוד מאוד חשוב.

יפה בן דוד: תודה.

רם שפע: תודה רבה.

רם שפע: חבר הכנסת עופר כסיף.

רם שפע: אחר כך נעבור לחבר הכנסת אבו שחאדה ולאחר מכן לחברתה הכנסת פרומן שנמצאת אתנו ב-זום ויש עוד נציגים שרוצים לדבר.

רם שפע: כמובן שעוד תהיה התייחסות של השר והמנכ"ל.

יואב גלנט: אני מזכיר שהדיון נקבע לשעתיים.

יואב גלנט: צריך לתת לנו לענות, אם רוצים שנענה.

רם שפע: בוודאי.

רם שפע: כמו שאתה רואה, אנחנו מקפידים על ההתנהלות.

עופר כסיף: מאחר הייתי צריך לצאת כבר לפני רבע שעה, אני אשתדל מאוד לקצר.

עופר כסיף: קדם כל, תודה לשר שהחליט לבוא לוועדה ותודה למנכ"ל.

עופר כסיף: תודה על המתווה.

עופר כסיף: אני לא אחזור על דברים שנאמרו כאן קודם לכן למרות שנאמרו דברים מאוד חשובים.

עופר כסיף: אני רוצה להעלות כמה נקודות בצורה מאוד מהירה.

עופר כסיף: קודם אני הזכרתי כדרך אגב ואני אומר שזה דבר שצריך לתת עליו את הדעת שיש 12,000 מורים ערבים מובטלים.

עופר כסיף: כלומר, יש כוח שאפשר להשתמש בו, להשתמש במובן החיובי.

עופר כסיף: האנשים האלה שלמדו, שיש להם תעודת הוראה, מחפשים ומחכים לעבוד, ואפשר לעשות בהם שימוש.

עופר כסיף: זה דבר שאני מבקש ומציע לשר ולמנכ"ל לאמץ.

עופר כסיף: בהמשך למה שאמר קודם חבר הכנסת סובה ואני מסכים עם כל דבר שהוא אמר וגם מה שאמרה עכשיו יפה בן דוד לגבי תנאי העסקה של צוותי החינוך.

עופר כסיף: גם בנושא של מורים בסיכון וכל הדברים שאני לא אחזור עליהם.

עופר כסיף: לפי מה שכתוב במסמך של מרכז המחקר והמידע, ואני מצטט ממנו: "מערכת החינוך בשגרת הקורונה, התקציב הנדרש לפעילות מערכת החינוך בתקופת הקורונה עומד על כ-4.2 מיליארד שקלים לשנה, הובא לאישור הממשלה וכולי, וכן מותנית ההיערכות בהסכמי שכר".

עופר כסיף: כך כתוב.

עופר כסיף: אני רוצה לדעת על איזה הסכמי שכר מדובר כדי שלא תהיה פגיעה בתנאי ההעסקה של המורים.

עופר כסיף: אנחנו יודעים שבמצבי חירום כאלה או אחרים, אני לא מדבר רק על ישראל אלא אני מדבר בכלל, הרבה פעמים מנצלים את מצבי החירום האלה כדי לפגוע בתנאי העסקה של עובדים.

עופר כסיף: ברגע שכתוב במסמך של מרכז המחקר – ואני מברך את מרכז המחקר והמידע על המסמך הזה – שזה מותנה בהסכמי שכר, אני מבקש לדעת על מה מדובר וגם דורש של תהיה פגיעה בתנאי העסקה של המורים.

עופר כסיף: לגבי הקיצוץ בתוכניות לימוד והעשרה לתלמידים וחלשים וגם לנוער בסיכון, בעיקר בפריפריה, אם זאת תוכנית היל"ה, אומץ וכן הלאה, תוכניות שהוזכרו, הדבר הזה הוא פסול, קודם כל ערכית ועקרונית אבל בוודאי בזמנים כאלה כאשר הפערים גם כך גדולים.

עופר כסיף: אנחנו יודעים מה התוצאות של מבחני פיזה ולא רק.

עופר כסיף: הפערים בארץ בין האוכלוסיות על בסיס מעמדי הם פערים גדולים.

עופר כסיף: הסגירה של התוכניות הללו היא רק תעלה את הפערים הללו.

עופר כסיף: אני מסכם בעוד נקודה לגבי המתווה באופן כללי.

עופר כסיף: נאמר לנו קודם שאמצעי הקצה, כ-50 אחוזים - תקנו אותי אם אני טועה – מהמקומות בהם יש צורך, כרגע אין אמצעי קצה, יקבלו אותם עד ינואר 2021, שזה פחות או יותר אמצע שנת הלימודים.

עופר כסיף: קצת פחות מהאמצע.

עופר כסיף: אני חושש מאוד שאם לא ייעשה משהו שיזרז הרבה יותר את מתן אמצעי הקצה, כי הרי מי זקוק להם?

עופר כסיף: בעיקר האוכלוסיות המוחלשות וזה בעיקר בולט בציבור הערבי.

עופר כסיף: במכתב ששלח ידידי חבר הכנסת יוסף ג'בארין כיושב ראש הוועדה לזכויות הילד, הוא שלח מכתב לפני כשבוע גם לשר החינוך וגם לשר האוצר, הוא מציין בו שלכתשעה אחוזים מכלל התלמידים במדינה, שהם לפחות 140,000, חסרים אמצעי קצה.

עופר כסיף: אם רק 50 אחוזים יינתנו עד ינואר 2021, זה מצב לא טוב וזה רק עשוי או עלול להגדיל את הפערים הגדולים ממילא.

עופר כסיף: לכן גם כאן אני שואל ומבקש – ומתנצל שאני לא אהיה כאן לשמוע את התשובה אבל אני בהחלט אעקוב אחריה לאחר מכן – האם ומה אפשר לעשות כדי שאמצעי הקצה יסופקו לאוכלוסיות הנזקקות להן בצורה הרבה יותר מהירה והרבה יותר אינטנסיבית כדי שהפערים לא יגדלו.

עופר כסיף: שוב אני מתנצל שאני צריך לצאת.

עופר כסיף: תודה.

רם שפע: חבר הכנסת סמי אבו שחאדה, אתה רוצה להתייחס?

רם שפע: השר צריך לצאת עוד מעט וחשוב לי לתת את זכות הדיבור לנציג הנהגת ההורים.

סמי אבו שחאדה: תודה על הישיבה החשובה הזאת.

סמי אבו שחאדה: אדוני השר והמנכ"ל, אני מאחל לכם באמת המון הצלחה בתפקידים החדשים ואני מסכים עם כל האמירות שנאמרו על חשיבות ההצלחה שלכם.

סמי אבו שחאדה: אני רוצה לומר לשר שאני לא הרגשתי שיש קו כנגד המשרד בוועדה.

סמי אבו שחאדה: אף פעם לא הרגשתי את זה.

סמי אבו שחאדה: אני גם לא חושב שהוא קיים.

סמי אבו שחאדה: אף פעם לא היה לי ספק שלא השר ולא מי מטעמו הביא את הקורונה לישראל.

סמי אבו שחאדה: רציתי להבהיר את זה כדי שלא יהיו אי הבנות בעניין הזה.

סמי אבו שחאדה: קראתי את המתווה.

סמי אבו שחאדה: אני בטוח שהיה דיון לגבי גודל הכיתות באשר לקבלת ההחלטה על כמה תלמידים אפשר, כמה תלמידים אי אפשר, אבל במתווה לא הייתה התייחסות למשל בעניין גודל הכיתות.

סמי אבו שחאדה: אם יש בתי ספר עם כיתות גדולות או בית ספר עם כיתות קטנות, למה זה לא רלוונטי למספר התלמידים בעניין הזה של הריחוק?

סמי אבו שחאדה: אני אשמח לשמוע מה הייתה ההתלבטות שלכם בעניין.

סמי אבו שחאדה: אני מסכים לגמרי שיש פתרון.

סמי אבו שחאדה: נכון שיש מחסור גדול בכוח אדם אבל מצד שני, כמו שעופר, סונדוס ורבים אחרים הזכירו כבר, יש אלפי מורים ערבים שיושבים בית והם עם תעודות הוראה.

סמי אבו שחאדה: הם לא עובדים ואולי אפשר להיות במצב של וין-וין סיטיואיישן מבחינת המשרד ומבחינת אלפי אנשים שיכולים להיכנס למערכת החינוך.

סמי אבו שחאדה: יש לי הצעה אני מקווה שהיא תתקבל.

סמי אבו שחאדה: יש עכשיו עבודה שנעשית על ידי הוועדה לחינוך תחת ועדת המעקב העליונה.

סמי אבו שחאדה: עבודה ומחקר בשיתוף פעולה עם ועד ראשי הרשויות.

סמי אבו שחאדה: אני חושב שיהיה מצוין – אני רואה שיש גם קצת גמישות בגלל המצב המורכב – אם יהיה שולחן עגול במהלך השבועיים הקרובים עם ועד ראשי הרשויות המקומיות, עם כבוד השר והמנכ"ל, עם הוועדה שעובדת על החינוך בוועדת המעקב כדי להתאים את המתווה החדש גם לחברה הערבית.

תהלה פרידמן: תודה רבה.

תהלה פרידמן: לצערי אני לא אתכם שם היום.

יואב גלנט: רק בריאות.

רם שפע: רק בריאות.

תהלה פרידמן: תודה.

תהלה פרידמן: תודה רבה לך השר גלנט ולך המנכ"ל.

תהלה פרידמן: אני מאחלת לכם הרבה מאוד הצלחה במערכת שכמו שאמרת היא עוגן למדינת ישראל.

תהלה פרידמן: כל בית ספר וכל גן ילדים אמור להיות העוגן לילדים ולהורים.

תהלה פרידמן: מערכת החינוך שלנו היא גם החוסן הלאומי שלנו ואני רוצה להוסיף שלא נשכח וכל יום נאמר שאנשי החינוך הם עמוד התווך למערכת החינוך, לכל מה שתרצו לעשות.

תהלה פרידמן: אני חושבת שהתקופה הקשה שכולנו עוברים מזמנת לנו הזדמנויות.

תהלה פרידמן: כמו שציינתם, השדרוג הטכנולוגי התקשובי של בתי הספר, שבסופו של דבר יאפשר גם לגוון את תהליכי ההוראה והלמידה.

תהלה פרידמן: הנקודה השנייה היא שדרוג מעמד אנשי החינוך.

תהלה פרידמן: צריך סוף סוף לתת ביטוי מעשי להערכה שכולנו נותנים לפועלם של אנשי החינוך.

תהלה פרידמן: זאת הזדמנות טובה גם בתקופה הזו.

תהלה פרידמן: הזכיר חבר הכנסת מאיר כהן את נושא בחינות הבגרות.

תהלה פרידמן: שנים אנחנו מדברים על צמצום בחינות הבגרות ויכול להיות שצוק העתים יזמן לנו את ההתנסות המאוד חשובה הזאת.

תהלה פרידמן: אני לא אפרט אבל ארצה לדעת מה ההשפעה של הכוונה לדחיית אישור התקציב לנובמבר כאשר שנת הלימודים מתחילה בספטמבר וכל התוכניות האלו שאולי תיסגרנה – ואני מקווה שלא – יושבות על התקציב התוספתי ואני מתכוונת לנוער בסיכון וכולי.

תהלה פרידמן: בעיניי זה לא תוספתי ואלה תוכניות שכבר מזמן הפכו להיות חלק ממערכת החינוך עצמה וחלק מליבת מערכת החינוך.

תהלה פרידמן: בטח לא לתת לאנשים שהוכשרו לאורך כל כך הרבה שנים וצברו ניסיון, ללכת הביתה.

תהלה פרידמן: לא הוזכרו פנימיות וכפרי הנוער.

תהלה פרידמן: גם שם יש בעיה עם מחשבים לילדים בכפרים ולילדים בבית כשהיה הסגר והילדים נשלחו הביתה.

תהלה פרידמן: לרבים מהם לא היו מחשבים.

תהלה פרידמן: הרשאה תקציבית לבניית כיתות לימוד לתשפ"א.

תהלה פרידמן: אנחנו יודעים שאם ההרשאות לא תצאנה היום, הכיתות לא יהיו מוכנות.

תהלה פרידמן: אדוני השר והמנכ"ל, אני ממש מבקשת מכם קחו באופן אישי, לתשומת לב אישית, את הנושא של הילדים המשולבים.

תהלה פרידמן: זה נושא שכל פעם במהלך חצי השנה האחרונה נפל בין הכיסאות.

תהלה פרידמן: הם צריכים טיפול ייחודי ואחר.

תהלה פרידמן: להוסיף לזה את ההיערכות להסעות.

תהלה פרידמן: אני משערת שלא הזכרתם את זה אבל אתם בטח שם אבל אני מניחה שתהיינה מגבלות בנושא של ההסעות והשאלה היא איך נערכים לזה.

תהלה פרידמן: יש עוד נקודה לגבי ילדים ומורים בסיכון.

תהלה פרידמן: נקודה אחרונה.

תהלה פרידמן: יש הרבה חכמה שנמצאת בשטח.

תהלה פרידמן: תאפשרו למנהלי אגפי החינוך ולמנהלי בתי הספר ולגננות יצירתיות ויוזמות שתעלינה מהשטח, לחזק ולעודד את המהלכים האלה.

תהלה פרידמן: אני בטוחה – ואני יודעת – שיש להם הרבה מאוד רעיונות טובים כדי שבתוך המסגרת שתתנו הם יוכלו למקסם את האפשרויות.

תהלה פרידמן: אני מחזקת את כל עמיתיי אנשי החינוך, גם במשרד וגם ברשויות המקומיות ובשטח.

תהלה פרידמן: יישר כוח גדול ובהצלחה רבה בתקופה הלא פשוטה שמחכה לכולנו.

רם שפע: אני רוצה לתת את זכות הדיבור למירום שיף, יושב ראש הנהגת ההורים הארצית ובהזדמנות זו, כפי שלצערי אני נוהג פעמים רבות, להתנצל בפני כל אותם אנשים שב-זום, נציגי משרדי ממשלה, נציגי ארגונים, נציגי הורים, מורים ותלמידים, אני מתנצל שלא כולם יכולים לקבל את זכות הדיבור.

מירום שיף: בוקר טוב.

מירום שיף: בתחילת דבריי אני רוצה לברך את שר החינוך, את מנכ"ל משרד החינוך וכל צוותי החינוך על העבודה הקשה שהם עושים מתוך כוונה שב-1 בספטמבר שנת הלימודים תהיה מוכנה ואנחנו נהיה מוכנים לשנה הזאת.

מירום שיף: יחד עם זאת, חשוב לי להדגיש נקודה אחת שהיא מאוד מאוד מרכזית בתוך התוכנית הזאת.

מירום שיף: ילדי ישראל זקוקים למסגרות החינוכיות שלהם מאחר ומסגרות חינוכיות הן לא רק שולחן, כיסא וחוברת עבודה.

מירום שיף: מסגרת חינוכית היא בית.

מירום שיף: , היא תחושת שייכות, היא אחד המקומות המשמעותיים בהם ילדים רוכשים כלים בין-אישיים וחברתיים.

מירום שיף: זה המקום בו הם פוגשים מבוגרים נוספים שרואים אותם, מסייעים להם ומקדמים אותם.

מירום שיף: מוסדות החינוך הם המפתח לצמצום הפערים בחברה הישראלית מאחר ואין דרך אחרת לדאוג למשאבים אחידים.

מירום שיף: הלמידה המוצעת כרגע, כמו שאנחנו מתמידים להגיד מהבית, ולכן תלויה במשאבים שנמצאים בבית ובהכרח מגדילה את הפערים.

מירום שיף: כמו ששר החינוך אמר, ב-1 בספטמבר לא נהיה מוכנים מבחינת תשתיות.

מירום שיף: לכן אנחנו חושבים ומאמינים שמקומם של הילדים במוסדות החינוך במרבית ימות השבוע.

מירום שיף: איך זה יבוצע.

מירום שיף: יש לנו אמון מלא ברשויות המקומיות ובצוותי החינוך שידעו לעשות את זה הכי טוב בכל מקום בהתאם לקהילה שלו.

מירום שיף: ניתן ללמוד במשמרות, כפי שהוצע לחלק מהמגזרים, ואנחנו מבקשים שהאופציה תיפתח לכולם.

מירום שיף: ניתן ללמוד במבנים מחוץ לשטח בית הספר.

מירום שיף: ניתן ללמוד לימודים חוץ-כיתתיים ועוד רעיונות, ולא חסר כאלה.

מירום שיף: לסיכום.

מירום שיף: אנחנו מבקשים אמירה ברורה, שילד יגיע לבית הספר לפחות ארבעה ימים בשבוע.

מירום שיף: כן, באותה מסגרת של קבוצות קטנות מכיתה ה' עד י"ב.

מירום שיף: אסור לוותר עליהם ואסור לוותר על הפן הרגשי שלהם.

מירום שיף: אנחנו מבקשים מענה מלא בכל מצב לילדי החינוך המיוחד כולל מענה תקציבי ברור לכל תרחיש ובמיוחד לילדי השילוב.

מירום שיף: ילדים הזקוקים נוסף כגון כיתות מב"ר, אתגר, תלם, תיכונים טכנולוגיים - - -

רם שפע: התנתק.

רם שפע: אני מניח שתכף הוא יעלה שוב.

רם שפע: אני חושב שמרבית הנקודות שלו עלו.

רם שפע: השר גלנט ומנכ"ל המשרד, נעבור אליכם להתייחסות.

רם שפע: בבקשה, סכמו את הדברים ואחר כך אני אתייחס במשפט.

יואב גלנט: ברשותכם, אני אענה.

יואב גלנט: כנהוג אני אשתדל לענות למי שמכבד אותנו בנוכחותו.

יואב גלנט: ראשית, אני רוצה לגעת בנושא שמטריד את כולנו והוא נושא החינוך המשלים על כל היבטיו.

יואב גלנט: אני אומר לכם את הדברים בצורה מפורשת אחרי שבדקתי אותם מכל הכיוונים.

יואב גלנט: יש באוצר מיליארד וחצי שקלים מוכנים להפעלה לטובת החינוך המשלים במערכת החינוך.

יואב גלנט: לא ניתן להעביר את הכסף כל עוד אין תקציב המשכי למדינה ואני קורא מכאן, מכנסת ישראל, לבני גנץ, יושב ראש כחול לבן, תגיע מיידית, תסכים לתקציב על מנת לא להביא לפיטורי עובדים ולביטול של כל החינוך המשלים בישראל.

יואב גלנט: ללא תקציב המשכי אין חינוך משלים.

יואב גלנט: יש התניה של האוצר על הנושא הזה.

יוראי להב-הרצנו: זאת לא הפעם הראשונה אדוני השר.

רם שפע: זאת הזדמנות מצוינת לומר שאני קורא מכאן לבני גנץ ולך שר החינוך להודות בפני כל עם ישראל שהתקציב שאתם מבקשים היום מכנסת ישראל לאשר, כ-2.5 מיליארד מתוך ה-4.2 מיליארד הם לשנת 2021.

רם שפע: דהיינו, גם אתם מבינים שנדרש תקציב ארוך טווח לעם ישראל.

קטי קטרין שטרית: שנת לימודים היא לא לשלושה חודשים.

רם שפע: בדיוק כך.

רם שפע: שנת הלימודים היא שנה שהיא נכנסת לשנת 2021.

קטי קטרין שטרית: אבל עכשיו צריך.

רם שפע: גם תוכניות הל"ה, קרב ושלבים הן ל-2021.

קטי קטרין שטרית: אתה ממשיך להגיד את זה גם בתקשורת.

קטי קטרין שטרית: אתה מטעה.

רם שפע: אני מטעה?

רם שפע: סליחה.

רם שפע: רגע.

רם שפע: אני לא מטעה אף אחד.

רם שפע: תוכניות היל"ה, קרב, שלבים וכולי, הן תוכניות לשנת הלימודים.

רם שפע: כמובן שהן יהיו גם לשנת 2021.

קטי קטרין שטרית: אנחנו מדברים על עכשיו.

קטי קטרין שטרית: עכשיו יש בחוץ אנשים מובטלים.

יוראי להב-הרצנו: אדוני השר, זאת לא פעם ראשונה שאנחנו נמצאים בתקציב המשכי.

יוראי להב-הרצנו: מעולם לא בוצעה פגיעה כל כך קשה בתוכניות כמו תוכנית היל"ה, שלבים, קרב ועוד עשרות תוכניות.

יוראי להב-הרצנו: מה שונה הפעם?

יוראי להב-הרצנו: אני מבקש, אל תכניס ויכוחים פוליטיים לפגיעה האנושה בגרעין החינוך של מדינת ישראל, במיוחד בפריפריה הגיאוגרפית והחברתית.

קטי קטרין שטרית: היו מערכות בחירות.

יוראי להב-הרצנו: איפה זה עומד?

יוראי להב-הרצנו: בלי תקציב זה ייסגר?

יוראי להב-הרצנו: אם עכשיו פורצים לבחירות, כל התוכניות האלה מבוטלות.

יבגני סובה: הוא אומר לך שזה לא ייסגר.

יבגני סובה: הוא אומר לך שהוא לא מוכן.

יבגני סובה: הם מכניסים את הוויכוח הפוליטי לתקציב.

יוראי להב-הרצנו: זו אחריות שלך.

יוראי להב-הרצנו: זה במשמרת שלך אדוני השר.

יואב גלנט: אני רוצה לענות על השאלות, אם נותנים לי אבל לא נותנים לי.

יבגני סובה: תשים לב אדוני השר מי הפריע לך.

יבגני סובה: היושב ראש הפריע לך, לא אנחנו.

יבגני סובה: הוא התחיל את הוויכוח.

רם שפע: ליושב ראש יש את זכות הדיבור.

יבגני סובה: בסדר.

יבגני סובה: אל תאשים אותנו.

יואב גלנט: לכולם יש זכויות.

יואב גלנט: אני לא כופר באף זכות.

יואב גלנט: אני מנסה לענות לכם לפי מיטב הבנתי, שומע אתכם ברוב קשב וגם לוקח בחשבון שלא כולם מסכימים אתי.

יואב גלנט: עלו כאן שאלות רבות והיו גם תשובות, אליהן אני לא מתייחס.

יואב גלנט: היו גם הערות שגם אליהן אני לא מתייחס.

יואב גלנט: אני מתייחס לשאלות ששאלו אותי.

יואב גלנט: למידה בטבע ובמקומות שאינם בתי ספר.

יואב גלנט: אנחנו נעודד את התהליך הזה בכל מקום שאפשר.

יואב גלנט: זה תלוי מזג אוויר.

יואב גלנט: זה חלק מהפתרונות ולצערי זה נמצא בשוליים מבחינת הכמויות אבל אנחנו נעודד את זה.

יואב גלנט: כל מה שקשור בתוכניות הפדגוגיות, כמו שאמרתי, הוא חשוב יותר מהתפעול אבל הוא יבוא לאחר מכן מבחינת סדר הקדימות ואנחנו נודיע את זה לפני שהשנה הזאת תתחיל בצורה מפורשת ובלוח הזמנים המתאים למערכת החינוך וכמובן לתלמידים.

יואב גלנט: בנושא הבריאות אנחנו כפופים למה שמערכת הבריאות אומרת בהקשר למתווה הפעולה.

יואב גלנט: אני רוצה לומר לכם שאני הצגתי תוכנית בתחילת הדרך, לפני כחודש וחצי.

יואב גלנט: אני מזכיר לכולם שאני נמצא בתפקיד פחות משלושה חודשים ואני יודע שיש כאן בעיות שנמשכות יותר משלושה חודשים.

יואב גלנט: הרבה שנים לא עסקו באמצעי קצה וגם לתשתיות אחרות.

יואב גלנט: אנחנו עוסקים בזה.

יואב גלנט: לפני כחודש וחצי אני הצגתי תוכנית שאמרה שאנחנו נחלק את גני הילדים לשניים, אנחנו נפצל כיתות א', ב', ג' ו-ד' ונמשיך הלאה.

יואב גלנט: ההחלטה הרפואית בעניין הזה הייתה אין בכך צורך.

יואב גלנט: זה מסמך של משרד הבריאות.

יואב גלנט: הדבר הזה כמובן חוסך התארגנות ועלויות מאוד כבדות אבל לא ניתן בהקשר הזה לעשות שינויים לאחר שהתחלת בדרך.

יואב גלנט: אנחנו רצים על מתווה קבוע כי תהליך ההתארגנות לסוג כזה של פעולה עלול להביא צורך בסדר גודל של 14,000 מורים לכל שכבת גיל ולאחר מכן תהליכים שקשורים בארגון וכדומה.

יואב גלנט: אלה לא דברים שאפשר לעשות אותם במהלך שנה.

יואב גלנט: לכן אנחנו נעבוד לפי מה שמכתיב משרד הבריאות, גם בהקשר למסיכות וגם בהקשר למרחקים ולדברים אחרים.

יואב גלנט: הלמידה מרחוק.

יואב גלנט: אנחנו נעשה מאמץ גדול עבור כל השכבות ואני חושב שהחברה הערבית נמצאת במרכז הקשב שלנו.

יואב גלנט: אני פונה מכאן גם לחברה הערבית ולכל מי שמוביל דעת קהל ועמדה בחברה הערבית שישפיע על כך שהתלמידים יגיעו לבתי הספר כשאפשר וילמדו מרחוק היכן שניתן.

יואב גלנט: לא הכול תלוי בנו.

יואב גלנט: אנחנו ראינו תופעות פחות טובות במהלך השנה בחלק מהמקומות.

יואב גלנט: לכן בהיבט הזה, לעודד את ההגעה של התלמידים, לתמוך את ההורים.

יואב גלנט: אני עצמי עם רבים מחבריי הערבים, בעיקר באזורים שאני, נקרא לה, מכיר ואוהב, זה גם בנגב, גם בוואדי ערה וגם בגליל, אני נפגש אתם ומסביר להם את הדברים האלה ואני אעשה את זה גם מחר אבל צריך כאן עידוד.

יואב גלנט: כמו שאמרתי, למי שיש פחות, נשתדל לתת יותר.

יואב גלנט: מה יהיו הפרופורציות?

יואב גלנט: כולם צריכים ואנחנו נשתדל לעשות את זה.

יואב גלנט: אני מסכים שחלק מהאמצעים יגיעו רק במהלך החצי השנה של השנה וזה בגלל שיש זמן רכש, זמן הצטיידות, זמן הדרכה וזמן התקנה.

יואב גלנט: זה התהליך.

יואב גלנט: השנה הזאת היא שנת מעבר כי בשנת תשפ"ב אני מניח שהדברים יהיו הרבה יותר טובים.

יואב גלנט: תרגום לשפות.

יואב גלנט: יש כאן צוות מאוד מסור ואנחנו עוסקים בזה.

יואב גלנט: מתרגמים גם לערבית, גם לאנגלית, גם לאמהרית, גם לצרפתית ולדעתי הדברים האלה מופצים.

יואב גלנט: זה חלק מהחובה שלנו וכך זה ימשיך להיות.

יואב גלנט: אם יש מקומות שצריך לתקן, נתקן.

יואב גלנט: כל מי ששאל על השונות, הוא צודק.

יואב גלנט: יש מודלים שונים וחברות שונות ואנחנו ננהג בהתאם.

יואב גלנט: האם אנחנו מתואמים מול ארגוני המורים והסתדרות המורים.

יואב גלנט: התשובה היא שאנחנו עובדים על התיאום ואני חושב שיש לנו תיאום בחלק ניכר מהדברים.

יואב גלנט: גם אני וגם המנכ"ל נפגשנו עם יושב ראש ארגון המורים, נפגשנו עם יושבת ראש הסתדרות המורים ואני מיד אתייחס לדברים שאמרה גברת יפה בן דוד שאני חושב שהם מאוד חשובים.

יואב גלנט: דחיית שנת הלימודים.

יואב גלנט: עלתה שאלה כזאת.

יואב גלנט: רבותיי, אני אמרתי לכם קודם כל את הנתונים.

יואב גלנט: הנתונים הם שבכל יום שמערכת החינוך איננה פועלת, המשק מפסיד 300 מיליון שקלים.

יואב גלנט: כאן, במקומות האלה, לאו דווקא בוועדה הזאת, אנחנו הותקפנו בצורה קשה על כך שאנחנו לא מוכנים לבתי הספר של החופש הגדול לפני חמישה וחצי שבועות.

יואב גלנט: אנחנו הנענו את התוכנית הזאת.

יואב גלנט: לא היה אדם במדינת ישראל שילדיו היו שם שלא היה מרוצה ולא רצה שזה יימשך.

יואב גלנט: היו שם כ-750,000 תלמידים מסביב לשעון.

יואב גלנט: זה סובסד על ידי המדינה לאוכלוסיות מסוימות ב-100 אחוזים והסכום הגבוה ששולם היה סדר גודל של 500 שקלים עבור חמישה שבועות באוכלוסיות הוותיקות.

יואב גלנט: המדינה השקיעה בזה חצי מיליארד שקלים וכל פעם שרצו לסגור, הציבור אמר את שלו ואני לשמחתי הצלחתי להעביר את עמדתי וזה לא נסגר.

אוסאמה סעדי: כבוד השר, היו שם הידבקויות?

יואב גלנט: כן.

יואב גלנט: נבדקו קצת יותרמ-1,000 תלמידים, 1,007 תלמידים בסך הכול.

יואב גלנט: זה 1.9 אחוז מכלל הנדבקים בעוד שהאוכלוסייה הזאת היא שמונה אחוזים מכלל האוכלוסייה.

יואב גלנט: כלומר, ההידבקות בקרב התלמידים עד כיתות ד' כולל הייתה פי ארבע פחות מאשר בשאר האוכלוסייה.

יואב גלנט: זו הסיבה בגינה הצלחתי להעביר את ההחלטות כי בסוף באנו עם נתונים ואנחנו יודעים היכן נדבק כל תלמיד ומה קרה אתו.

יואב גלנט: לדעתי זה לא קורה במקומות אחרים.

יואב גלנט: לכן התשובה היא שזה לא נטול סיכון אבל הסיכון הוא הרבה יותר קטן והחשיבות היא גדולה.

יואב גלנט: כולם מבינים את זה.

יואב גלנט: לדחות את שנת הלימודים עד אחרי החגים, קרי, בשישה שבועות – שלושה שבועות ועוד שלושה שבועות של חגים - זה רעיון רע מאוד.

יואב גלנט: קודם כל, אי אפשר לעבוד.

יואב גלנט: שנית, זו בעיה משקית, שלישית, זו בעיה חינוכית.

יואב גלנט: בסוף התלמידים צריכים ללמוד.

יואב גלנט: הדבר המשמעותי ביותר הוא שאנחנו בשלושת השבועות הראשונים עושים תרגול.

יואב גלנט: אנחנו נתחיל, לא הכול יהיה מושלם, נעצור אחרי שלושה שבועות, יש חגים, נעשה הפקת לקחים, נלמד מה טוב ומה לא טוב ונשתפר.

יואב גלנט: אם כן, אני מתנגד לעניין הזה בכל תוקף ואני שומע את האמירות מכל עבר.

יואב גלנט: לצערי הרב, אמרתי, יש כאן הרבה אנשים שאין להם אחריות לנושא, לחלק ניכר מהם גם אין סמכות, אבל לדבר מותר.

קטי קטרין שטרית: חבל שהם לא כאן לשמוע את הדברים.

קטי קטרין שטרית: הם השמיעו והלכו.

יואב גלנט: הם ישמעו.

יבגני סובה: אדוני השר לא מתכוון לחברי הוועדה.

יבגני סובה: הוא מתכוון למשרד הבריאות ולפרופסור גמזו – כך הבנתי- שכן רמזו בסביבתו על דחיית שנת הלימודים.

קטי קטרין שטרית: אני מדברת גם על חברי הכנסת שהעלו את הנקודות ולא נשארו לשמוע את התשובות.

קטי קטרין שטרית: כמה חשוב להם נושא החינוך.

יבגני סובה: זה לא קשור לחברי הוועדה.

קטי קטרין שטרית: נורא חשוב להם לשמוע את התשובות של השר.

קטי קטרין שטרית: אנחנו נשלח להם אחר כך סרטון.

יבגני סובה: אם משרד הבריאות גמזו הציע, מה תעשה?

קטי קטרין שטרית: אגב, רם, כל הכבוד לשר שהגיע לוועדה ונשאר בה עד הסוף.

קטי קטרין שטרית: בדרך כלל שרים באים, אומרים ויוצאים.

קטי קטרין שטרית: כל הכבוד.

יואב גלנט: אנחנו לא נוותר על החברה שלכם.

קטי קטרין שטרית: כל הכבוד.

קטי קטרין שטרית: כל הכבוד.

קטי קטרין שטרית: חברה די טובה.

יואב גלנט: מצוינת.

יואב גלנט: אני אומר שוב שהפתרון במסגרתו אומרים לא מלמדים, לא מגיעים, עוצרים וכן הלאה, זה שמור למי שעוסק בדיבורים בתקשורת.

יואב גלנט: לנו יש אחריות והאחריות שלנו היא להפעיל את המערכת.

יואב גלנט: אני נמצא כאן בתוקף תפקידי.

יואב גלנט: אתם הצבעתם על המינוי שלי, אני מקווה שרובכם, ומיניתם אותי לשר החינוך מטעם הממשלה וכנסת ישראל.

יואב גלנט: אני אחראי לזה שהדברים יפעלו.

יואב גלנט: ממשלה אישרה את התוכנית שלי.

יואב גלנט: כל מי שרוצה לטעון אחרת, שיחזור לממשלה ושם יתקיים דיון, ואם יחליטו אחרת, זה דבר לגיטימי, אבל רק שם.

יואב גלנט: כל שאר הדיבורים הם דברי הבל כל עוד הם לא נעשים ולכן רצוי לא להרבות בהכרזות, בהצהרות ובאירועים שמכניסים פאניקה לציבור ואולי מביאים איזושהי ברכה למישהו שחושב שהוא מרוויח מזה תקשורתית אבל הוא משפיע על מאות אלפי הורים ותלמידים שמסתכלים עליו ולא מבינים מה אנחנו אומרים.

יואב גלנט: לכן הסמכות להנחיות בנושאים האלה היא של משרד החינוך.

יואב גלנט: נקודה.

יואב גלנט: כל היתר יבואו, יטענו, יפעלו, יגיעו לממשלה ואם הממשלה תחליט אחרת, משרד החינוך כמובן יבצע.

יפה בן דוד: הערה קטנה.

יפה בן דוד: שלא ישתמע חלילה שדבריך נוגעים גם לנו כהסתדרות המורים.

יפה בן דוד: אנחנו הארגון היציג של הגננות, בתי הספר היסודיים וחטיבות הביניים, קרוב ל-120,000 עובדי הוראה פעילים.

יפה בן דוד: כשאני אמרתי מה התנאים שלנו ושמחר אנחנו מכריזים על סכסוך עבודה, זה כדי לעגן ולהגן על זכויותיהם.

יואב גלנט: ראשית, לא התכוונתי, אם משהו השתמע מדבריי.

יואב גלנט: שנית, היות ויפה התייחסה, אני רוצה לומר שאני, שר החינוך, לא אתן את ידי לפגיעה בשכר המורים.

יואב גלנט: נקודה.

יואב גלנט: אני מקווה שאני מוקלט.

קטי קטרין שטרית: יפה מאוד.

רם שפע: מוקלט.

יואב גלנט: אני לא אתן את ידי לפגיעה בשכר המורים.

יפה בן דוד: תעבירו לאוצר.

רם שפע: האוצר נמצא כאן והם שומעים את השר.

יואב גלנט: עלות שעת הוראה מקרוב ומרחוק סוכמה עם הממונה על השכר ועם נציגי אגף התקציבים כשעה זהה בכל המקומות.

יואב גלנט: הדבר הזה הוא סיכום.

יואב גלנט: מעבר לכך, יש לנו עדיין התלבטויות וחילוקי דעות על דברים שקשורים לפעולות ארוכות שנמשכות זמן רב וקשורות לימי מחלה, פרישות ודברים אחרים ואני מקווה שנגיע בהם לעמק השווה.

יואב גלנט: זה בשלבי פתרון.

יואב גלנט: יש לנו נושאים שקשורים למשרד הבריאות בתוך מערכת החינוך וכאן אנחנו עובדים, כמו שאמרתי, לפי ההנחיות וההנחיות האלה יצטרכו להיות מעוגנות בצורה כתובה ואז אנחנו נלך אתן הלאה.

יואב גלנט: לבסוף, בהתייחס למה שאמרה הגברת יפה בן דוד, שכמו שאמרנו, אנחנו עובדים הדוק אבל לא תמיד מסכימים על הכול אבל בסוף אני מקווה שנגיע לעמק השווה.

יואב גלנט: אנחנו הבאנו למערכת החינוך 13,000 עובדי הוראה וכוח משלים.

יואב גלנט: זה לא דבר של מה בכך.

יפה בן דוד: שעות תקן.

יואב גלנט: יש שם שעות תקן וכן הלאה.

יואב גלנט: יש שם 6,500 מורים שמשרתם תגדל או שיגויסו מורים נוספים.

יואב גלנט: אלה דברים שלא קרו הרבה שנים והם קורים בצל הקורונה בכל המקומות ובכל המגזרים.

יואב גלנט: נשאלתי מדוע נקבע הקו בין כיתות ד' לגילים אחרים.

יואב גלנט: הגיל המחייב לפי חוק הוא גיל תשע, כיתה ג'.

יואב גלנט: אני הרחבתי והתעקשתי שזאת תהיה כיתה ד' כי אני חושב שיש תלמידים צעירים או אחרים שנמצאים בכיתה ד' ובשום פנים ואופן לא יכולים להישאר לבד.

יואב גלנט: הרחבנו את זה לכיתה ד'.

יואב גלנט: מעבר לזה, אנחנו נאלצים לעצור כתוצאה מגודל המרחבים.

יואב גלנט: אם כיתות ג'-ד' לומדות במקום שבו נמצאות גם כיתות ה'-ו' כי אתה מחלק אותם לשניים, אתה צריך פתרונות בחלק מהימים.

יואב גלנט: הם לומדים חמישה ימים, אתה צריך לתת פתרונות נוספים, חלק במרחבים בתוך בתי הספר וחלקם במקומות אחרים.

יואב גלנט: אנחנו נעשה את המיטב.

יואב גלנט: אם היה לי, הייתי נותן לכולם.

יואב גלנט: היה לי זה מורים נוספים, חללים נוספים וכן הלאה.

יואב גלנט: אני מבקש שאנחנו נתאים את הטרמינולוגיה, לא את התוכנית, של ההסבר - אני מבקש מאנשי משרדי – למגזר הערבי כי ההערה נכונה.

יואב גלנט: יש דברים שהם קשורים לימי א' ולא לימי ו' וכן הלאה.

יואב גלנט: צריך לתת לזה את הביטוי.

אוסאמה סעדי: גם ימי ראשון.

אוסאמה סעדי: חלק מלמדים ביום ראשון וחלק מלמדים בשבת.

יואב גלנט: זה חלק מהגמישות.

יואב גלנט: אמרתי שיש שונות בין מגזרים ובין מקומות.

יואב גלנט: אני קשוב לכולם ורואה בילדים הערבים כפי שאני רואה בילדים היהודים, אנשים שצריכים ללמוד, שצריכים להתחנך, שהמדינה חייבת לתת להם את כל מה שמגיע להם.

יואב גלנט: לגבי המחשוב.

יואב גלנט: מבר לעיקרון שקבעתי, עוד לא קבענו איך הדברים מחולקים.

יואב גלנט: לפני שיגיע המחשב הראשון – ולהערכתי או לצערי זה יכול להיות רק אחרי החגים – אנחנו נודיע איך המחשבים מחולקים.

יואב גלנט: אני אומר לחבריי מהמגזר הערבי.

יואב גלנט: כשם שפעלתי כשר הבינוי והשיכון ועשינו 57 תוכניות והסכמי גג או הסכמים פרטניים ועוד 14 הסכמים כוללניים, אבל כולם ידעו מה יש למישהו אחר.

יואב גלנט: כלומר, כשאנחנו שמנו את התוכנית של פרדיס, ידעו עליה גם בנצרת, גם ברהט וגם בשיבלי.

יואב גלנט: כולם ידעו מה התוכנית.

יואב גלנט: הכול שקוף לכולם.

יואב גלנט: אני לא מסתיר מאף אחד.

יואב גלנט: אנחנו נגדיר מה הקריטריונים לחלוקה וכיצד זה מחולק וכולם יראו את הדברים.

יואב גלנט: השיטה היא שיטה מעניינת מפני שאנחנו נחלק את המחשבים לבתי הספר, לא לתלמידים, ובית הספר יפתח ספריית השאלה לתלמידים.

יואב גלנט: האחריות על המחשבים ועל הציוד שנתנו היא של בית הספר מול משרד החינוך, של מנהל בית הספר מול משרד החינוך והוא ישאיל אותם למי שצריך.

יואב גלנט: זה לא שכל אחד ייקח ואחר כך אתה לא יודע לאן זה הלך.

אוסאמה סעדי: זה בשכירות.

אוסאמה סעדי: אתה לא נותן את זה לתלמיד.

יואב גלנט: אני נותן לבית הספר.

יואב גלנט: זה שלו.

יואב גלנט: מאותו רגע זה נכס שלו והוא צריך לשמור עליו.

יואב גלנט: בית הספר יוכל להחליט שהוא משאיל למורה מסוים כי אין לו, במקום למשל לתלמיד, כי זה חיוני, והוא יוכל להחליט שהוא עושה את זה בדרכים שונות.

יואב גלנט: אנחנו נעזור לבית הספר ובית הספר ינהל את הדברים.

יואב גלנט: לדעתי אין סיכוי אחר להגיע לכל תלמיד וגם דרך הרשויות זה פתרון פחות טוב.

יואב גלנט: הפתרון הנכון הוא דרך בתי הספר.

יואב גלנט: אני סומך על המנהלים.

יואב גלנט: נשאלתי כאן לגבי כיתות גדולות.

יואב גלנט: מעבר ל-18 תלמידים נקבעה סמכות מיוחדת בהחלטת הממשלה ובתקנות.

יואב גלנט: ככלל, מי שמנהל את הסמכויות זה מנהל המחוז.

יואב גלנט: כל מחוז במחוז שלו.

יואב גלנט: למנהל עצמו יש סמכות למספר קטן, לעלות ל-20 כאשר הכיתות הן יותר גדולות.

יואב גלנט: הוא יכול להגיע למנכ"ל, להגיע לחלוקה ל-22.

יואב גלנט: במקרים חריגים ביותר, לי יש סמכות להחליט על 24.

יואב גלנט: זאת אומרת, אם יש כיתה של 48 תלמידים, אתה רוצה לחלק אותה.

יואב גלנט: מעבר לזה, כמובן שבכל מקרה אנחנו נצטרך לעשות שתי כיתות.

יואב גלנט: הגמישות הזו נותנת מענה ברוב המקומות.

יואב גלנט: זה לא דבר גורף אלא אלה החלטות נקודתיות.

מיכל וונש: גם את ההסעות יחלקו?

יואב גלנט: לפי החלטת משרד הבריאות בהסעות אין שינוי.

יואב גלנט: ההסעות מתקיימות כפי שהן.

מיכל וונש: אבל אז בהסעה הם צפופים.

יואב גלנט: אני יודע.

יואב גלנט: גם בכיתה א' ו-ב' הם צפופים.

יואב גלנט: זו ההחלטה כי זה מה שאנחנו יודעים לעשות.

יואב גלנט: אנחנו לא יודעים להכפיל כלי רכב.

יואב גלנט: אני מזכיר שההסעות בישראל הן בגדול לשני תחומים, לחינוך מיוחד ולמועצות אזוריות.

יואב גלנט: יש עוד קצת בשוליים אבל בגדול לשם הולכות ההסעות.

יואב גלנט: קבענו בדיוק איך זה מתקיים והדבר הזה רץ כמו שמתוכנן.

יואב גלנט: אני חושב שעניתי על כל השאלות, כולל שאלות שנשאלו על ידי חברי כנסת שלא נמצאים כאן.

יואב גלנט: אני מודה לכולכם על ההזמנה, על הקשב ותשומת הלב.

יואב גלנט: אני מברך את יושב ראש הוועדה על כך שהזמין אותי ומצא את הדרך לקיים את הדיון הזה.

רם שפע: נאמר כאן על ידי כל הדוברים, הערכה רבה גם להתנהלות הדיון – ואני אומר את זה לכולנו – כיבד את כנסת ישראל ואת משמעותה, וגם את היחסים בין הכנסת לממשלה.

רם שפע: כפי שגם אתה ציינת השר גלנט, אנחנו צריכים להרחיב את האמון של הציבור לקראת פתיחת השנה.

רם שפע: אני חושב שנתנו כאן דוגמה טובה ליכולת גם לנהל ויכוח ושאלות מהותיות וגם לעשות זאת בצורה מכובדת.

רם שפע: אני מאוד מקווה שהצלחנו, ולא במעט - וברור שמוטל עול עליכם גם להמשך שלושת השבועות הקרובים – להוריד חלק מהשאלות הקשות שיש להורים, לתלמידים, לצוותי ההוראה וגם אם יישארו עוד שאלות, אולי הן קצת פחות גדולות.

רם שפע: לא אכנס לפער התפיסתי בינינו בנושא התקציב 2021.

רם שפע: אני רק אומר שבאמת אנחנו צריכים לעשות הכול, ואני מקווה שתעשה הכול, כדי שהתוכניות שנגרות אכן ימשיכו להתממש.

רם שפע: עוד נקודה לסיום.

רם שפע: אנחנו לא עסוקים בזה כאן בגלל שזה הדיון על החינוך הפורמלי אבל אני רוצה להזכיר לכולם כי עסקנו בזה רבות ואני בטוח, השר גלנט, שאתה יודע.

רם שפע: בעקבות הפיצול בין המשרדים נוצרה מציאות בה החינוך הבלתי פורמלי, שאמנם יצא ממשרדך, ספג פגיעה אנושה.

רם שפע: תנועות הנוער וארגוני הנוער עדיין מחכים לתקציב מאוד משמעותי וגם הם ב-1 בספטמבר מתחילים פעילויות מאוד מאוד משמעותיות.

רם שפע: אני לא רוצה שאף אחד אתנו ישכח את הצורך הקריטי לדאוג להם.

רם שפע: זה מאוד מאוד חשוב.

רם שפע: לסיכום.

רם שפע: הוועדה תמשיך לעשות את עבודתה, לעקוב, לפקח וגם לשתף פעולה כדי שבאמת נוכל לפתוח את השנה כמו שצריך וגם אחר כך ללכת עם השנה כמו שצריך.

רם שפע: יהיו הרבה אתגרים גם אחרי שהשנה תיפתח.

רם שפע: שוב, תודה ותודה גם לחברי הוועדה.

רם שפע: אני יודע שמשרד הבריאות מאוד רוצה לדבר.

רם שפע: לא הספקנו לתת לו את זכות הדיבור.

אפרת אפללו: זה לא בסדר.

אפרת אפללו: נאמרו כאן דברים ממש לא מדויקים.

אפרת אפללו: זה ממש לא בסדר.

רם שפע: אני מתנצל.

רם שפע: את לא הופעת ברשימת הנוכחים שיש לי.

רם שפע: אם את רוצה לומר משפט על משהו לא מדויק שנאמר כאן, בבקשה.

רם שפע: השר והמנכ"ל מחויבים לצאת.

אפרת אפללו: זה מתייחס לדברים שיפה בן דוד אמרה.

רם שפע: הם ישבו כאן שעתיים וחצי וזה ראוי לציון.

אוסאמה סעדי: כבוד השר, רציתי לומר שהדיון בשבוע הבא על פתיחת שנת הלימודים במגזר הערבי הוא חשוב מאוד ואנחנו רוצים שגם כבוד השר וכבוד המנכ"ל החדש שאנחנו מאחלים לו הצלחה, שיבואו כי חשוב לנו להשמיע ולשמוע בדיוק את כל התוכניות למגזר הערבי.

יואב גלנט: אוסאמה, צריך גם לעבוד ולא רק לדבר.

אוסאמה סעדי: גם לעבוד.

אוסאמה סעדי: זה חלק מהעבודה.

רם שפע: תודה רבה.

רם שפע: אפרת אפללו, אני אישית מתנצל בפניך.

רם שפע: אני כאן והוועדה בשידור.

רם שפע: יפה בן דוד כאן ואם יש לך דברים שאת רוצה לומר, בבקשה.

אפרת אפללו: בהזדמנות אחרת.

אפרת אפללו: יפה בן דוד הלכה.

אפרת אפללו: זה לא רלוונטי.

אפרת אפללו: אני רוצה להתייחס לכמה דברים שיפה אמרה.

אפרת אפללו: ההחלטות על כיתות מלאות הן החלטות משותפות שהתקבלו ביחד עם משרד החינוך ומשרד הבריאות.

אפרת אפללו: זו לא החלטה של משרד הבריאות.

אפרת אפללו: כמו שאמר בישיבה בשבוע שעבר, משרד הבריאות היה רוצה לקיים קפסולות.

רם שפע: סליחה שאני קוטע אותך.

רם שפע: יפה עכשיו יושבת ומקשיבה לך.

רם שפע: תחזרי שוב על המשפט האחרון.

אפרת אפללו: כמו שנאמר בוועדה בשבוע שעבר, החלטות לגבי מספר התלמידים התקבלו יחד עם משרד החינוך.

אפרת אפללו: משרד הבריאות היה מעדיף שהלמידה בקפסולות תהיה החל מהגנים אבל אנחנו מודעים לכל השיקולים שצריך להתחשב בהם ואנחנו הסכמנו לכך שאפשר יהיה לבצע למידה מלאה בגנים ובכיתות א'-ב'.

אפרת אפללו: חשוב לדייק.

אפרת אפללו: זו לא החלטה של משרד הבריאות.

אפרת אפללו: יפה, משרד הבריאות היה מאוד מאוד רוצה שהלמידה תהיה בקפסולות גם בכיתות א'-ב'.

אפרת אפללו: זאת אומרת, תלמיד בשולחן.

אפרת אפללו: לגבי מתווים ואורחות חיים.

אפרת אפללו: משרד הבריאות לא אחראי לפרסם את המתווים ואורחות החיים של משרד החינוך.

אפרת אפללו: אנחנו עובדים ביחד אתם.

אפרת אפללו: הם כותבים את המתווים, הם יודעים הכי טוב איך מנהלים את המסגרות ואנחנו מייעצים להם מבחינה מקצועית.

אפרת אפללו: זה לא שמשרד הבריאות צריך לפרסם איך פותחים את שנת הלימודים.

אפרת אפללו: לגבי מצבי סיכון.

אפרת אפללו: אני חושבת שאני בעצמי שלחתי לך קישור למסמך שמשרד הבריאות פרסם כבר לפני שלושה-ארבעה, אפילו חמישה, חודשים ובו מודל מאוד מפורט שנבנה יחד עם פרופסור רן בליצר מהכללית לגבי קבוצות סיכון ומה המלצות משרד הבריאות לגבי קבוצות הסיכון.

אפרת אפללו: זה כמובן רלוונטי לכל העובדים במשק.

אפרת אפללו: אם את רוצה, נשמח לשלוח לך את זה שוב.

אפרת אפללו: לגבי הצהרות בריאות יומיות, חבל מאוד שההצהרות שממלאים אותן והן נחשבות הצהרות שקריות.

אפרת אפללו: זה מאוד חשוב שהן ימשיכו להיות מלאות.

אפרת אפללו: ילדים שמגיעים חולים לבתי הספר מסכנים את הילדים ואת המורים, וחשוב שהמסר הזה יעבור לכולם, שגם הנהגת ההורים תשמע וגם נציגים של משרד החינוך שאנחנו אתם בדין ודברים לגבי כל הנושאים שעלו כאן.

יפה בן דוד: איך ניתן לאכוף את זה?

יפה בן דוד: בסופו של דבר כשאת אומרת שאתם רציתם כך ומשרד החינוך רצה כך אבל בסופו של דבר הסתדרתם.

אפרת אפללו: אנחנו שוקלים את נתוני התחלואה.

אפרת אפללו: אנחנו גם אמרנו את זה בשבוע שעבר.

אפרת אפללו: יש עניין של גיל, ואנחנו יודעים שבכיתות היותר נמוכות התחלואה היא קצת יותר נמוכה, ובשקלול של שיקולים פדגוגיים, רווחתיים, בריאותיים, תקציביים, היה דיון מאוד מאוד רחב עם משרד האוצר, עם משרד החינוך ועם משרד הבריאות בראשות מנכ"ל משרד הבריאות ובו בעצם הוסכם שבגנים ובכיתות א'-ב' תוכל להתבצע למידה מלאה.

אפרת אפללו: יש כאן הרבה מאוד אנשים ששותפים לכך שרצו עוד, רצו שנאשר למידה מלאה גם בכיתות ג' ו-ד' ואנחנו לא הסכמנו בשום פנים ואופן.

אפרת אפללו: אנחנו צריכים לעשות את המקסימום במסגרת הזו, לאור השיקולים הרבים, התקציביים, הרווחתיים, הבריאותיים והפדגוגיים.

יפה בן דוד: ברשותך, אני רוצה לשאול.

יפה בן דוד: איך אתם אוכפים את הנושא של התצהיר?

יפה בן דוד: בכל מקום אחר מודדים חום, יש לכם את עטיית המסיכות, את המרחק של שני מטרים אחד מהשני ורוצים את התצהיר.

יפה בן דוד: לא כל ההורים חלילה, שלא יבינו כך, אבל יש מעט הורים שהם פשוט נותנים תצהיר שלילי או שקרי או שהם פשוט נותנים תצהיר לשבוע ימים.

אפרת אפללו: לא באחריותנו לאכוף את זה.

אפרת אפללו: זה חמור מאוד.

אפרת אפללו: אני כל בוקר מודדת לילדים שלי חום ובודקת שהכול בסדר.

אפרת אפללו: זאת אחריות הורית.

יפה בן דוד: בסדר, אבל איך אנחנו אוכפים את זה?

אפרת אפללו: משרד הבריאות לא יכול לאכוף.

אפרת אפללו: אני מצטערת.

יפה בן דוד: אם אתם אומרים שצריך לשמור מרחק של שני מטרים, איך אתם יכולים לאכוף?

יפה בן דוד: איך המורים יכולים לאכוף מרחק של שני מטרים כשהכיתה מאוכלסת ב-35 ילדים?

אפרת אפללו: במקרים של כיתות א'-ב' כמובן שאי אפשר, אבל אפשר כן לאכוף בהפסקות, אפשר לאכוף במסגרת של פעילויות במרחב הציבורי, אבל בכיתות, נכון, זה המקור היחיד שבו אנחנו לצערי מסכימים להתפשר.

אפרת אפללו: אנחנו כן מבקשים שהמורים יעמדו במרחק של שני מטרים מהתלמידים.

אפרת אפללו: זה דגש מאוד חשוב שהעברנו למשרד החינוך כדי שלא תהיה קרבה בינם לבין התלמידים.

אפרת אפללו: כשהם מתקרבים לתלמידים, הם מתבקשים לשים מסיכה.

יפה בן דוד: גם בהסעות וגם בצהרונים.

רם שפע: תודה רבה.

רם שפע: אפרת, אני מתנצל שזה היה בסוף הדיון אבל טוב שהצלחת לומר את הדברים.

רם שפע: תודה רבה לכל מי שנשאר אתנו שעתיים ו-40 דקות ב-זום.

רם שפע: תודה לצוות המסור שכרגיל עשה עבודתו.

רם שפע: תודה רבה גם לכם חברים וחברות.

רם שפע: ראוי להערכה.

קריאה: אפשר להגיד שלום כיתה א'?

רם שפע: אפשר להגיד שלום כיתה א' ומי שאמר את זה, יישר כוח.

רם שפע: אני נועל את הישיבה.